text: Runkosarja pelattiin yhdentoista joukkueen kolminkertaisena sarjana. Runkosarjan ensimmäinen kierros pelattiin siten, että rankingissa ensimmäiseksi sijoittunut joukkue sai kotiedun, so. edelliskauden Suomen mestari pelasi ensimmäisellä kierroksella kotonaan edelliskauden muita mitalisteja vastaan ja vastaavasti nousijajoukkueet pelasivat kotiottelunsa edellisiä mitalijoukkueita vastaan. Seuraavat kaksi kierrosta pelattiin normaalisti niin, että jokainen joukkue kohtasi toisensa kerran kotona ja kerran vieraissa. Runkosarjan kahdeksan parasta selvisivät pudotuspeleihin.


title: Koripallon naisten SM-sarjakausi 2012–2013

text: Puolivälierien ottelupareissa kohtasivat Catz Lappeenranta ja Turun Riento, Peli-Karhut ja Äänekosken Huima, Forssan Alku ja HoNsU Jyväskylä sekä Tapiolan Honka ja Torpan Pojat Helsingistä. Puolivälierät pelattiin paras kolmesta -järjestelmällä, kotietu oli runkosarjassa paremmin sijoittuneella. Puolivälierien voittajat pelasivat välierät, joissa kohtasivat Catz Lappeenranta ja Tapiolan Honka sekä Peli-Karhut ja Forssan Alku. Välieräsarjat ja loppuottelut pelattiin paras viidestä -järjestelmällä. Pronssimitalit ratkottiin pelaamalla yksi ottelu.


text: Seuraavalle kaudelle sarjaa supistettiin kymmenen joukkueen laajuiseksi. Runkosarjan viimeinen, Hyvinkään Ponteva, putosi seuraavaksi kaudeksi I-divisioonaan. I-divisioonan voittaja Helmi Capitals ei ottanut mestaruussarjapaikkaa vastaan. Runkosarjan kymmenes, BC Nokia, ilmoitti ensin ottavansa liigapaikan vastaan, mutta ilmoitti syyskuun alussa luopuvansa sarjapaikastaan. Seuraava kausi pelattiin siis yhdeksällä joukkueella.


title: Ragnar Enberg

text: Ragnar Christian Enberg (12. helmikuuta 1886 Turku – 30. toukokuuta 1959 Helsinki) oli suomalainen diplomi-insinööri, jolle myönnettiin vuorineuvoksen arvo. Hän oli Oy Strömberg Ab:n toimitusjohtaja 1937–1956. Hän ansioitui Suomen sähköteknisen teollisuuden kehittäjänä.


title: To Beast or Not to Beast

text: To Beast Or Not To Beast on hard rock- ja heavy metal -yhtye Lordin kuudes studioalbumi, joka julkaistiin 1. maaliskuuta 2013. Albumi äänitettiin Nashvillessä tuottaja Michael Wagenerin kanssa, kuten edellinenkin studioalbumi Babez for Breakfast. Albumin kappalelista ja kansikuva julkaistiin 14. tammikuuta 2013.


title: To Beast or Not to Beast

text: Saksassa albumi julkaistiin digipak-kansissa. Albumista on julkaistu myös LP-versio. Neljässä eri levykaupassa oli saatavilla rajoitettu erä "Beast Bundleja", jotka sisälsivät albumin lisäksi eksklusiivisen T-paidan.


title: To Beast or Not to Beast

text: Albumi sai maailmalla kehuja kriitikoilta. Uuden albumin julkaisun myötä yhtye aloitti "Tour Beast Or Not Tour Beast" -nimisen kiertueensa.


title: To Beast or Not to Beast

text:
Tyyliltään albumin musiikki on raskaampaa kuin yhdelläkään aikaisemmalla Lordi-albumilla.
Levyn päätösraita ”SCG6: Otus' Butcher Clinic” sisältää Lordin Pariisin keikalla vuonna 2010 taltioidun Otuksen rumpusoolon kunnianosoituksena yhtyeen edesmenneelle rumpalille Tonmi "Otus" Lillmanille.


title: To Beast or Not to Beast

text: Mr. Lordi kommentoi uutta albumia seuraavasti:


title: Philippe Petit

text: Philippe Petit (s. 13. elokuuta 1949) on ranskalainen nuorallakävelijä ja sirkustaiteilija. Hän tuli kuuluisaksi suorittamalla 7. elokuuta 1974 nuorallakävelyn New Yorkissa World Trade Centerin kaksoistornien välillä.


title: Philippe Petit

text:
Petit’n World Trade Centerin nuorallakävelystä valmistui vuonna 2008 dokumenttielokuva "Man on Wire", joka perustuu hänen kirjaansa.
Elokuva voitti vuonna 2009 parhaan dokumentin Oscar-palkinnon. Vuonna 2015 samasta aiheesta tehtiin myös näytelmäelokuva "The Walk", jossa Petit'ta esitti Joseph Gordon-Levitt.


title: Philippe Petit

text: Petit kiinnostui New Yorkiin tekeillä olleista World Trade Centerin rakennuksista jo rakennusvaiheessa vuonna 1968. Nuorallakävelyn suunnittelu kesti kuusi vuotta, joiden aikana hän tutki rakennuksia ja teki useita matkoja New Yorkiin tehdäkseen niistä havaintoja. World Trade Centerin nuorallakävely kesti 45 minuuttia, jona aikana hän ylitti rakennusten välin kahdeksan kertaa. Kävelyn lisäksi hän istui ja makasi vaijerilla sekä tervehti yleisöä vaijerille polvistuneena. Nuorallakävelyn suunnittelussa mukana ollut ystävä varoitti häntä, että poliisihelikopteri tulee hakemaan hänet, ellei hän lopeta. Lisäksi kosteus alkoi lisääntyä, joten hän päätti lopettaa suorituksensa. Petit pidätettiin välittömästi eteläisessä tornissa hänen astuttuaan vaijerilta sinne. New Yorkin piirisyyttäjä ehdotti Petit'lle sopimusta, jonka mukaan hänet vapautetaan syytteistä, mikäli Petit suostuu jonglööreemaan lapsille. Petit suostui sopimukseen.


title: Apuohjat

text: Apuohjat ovat suitsien lisävarusteita, joita käytetään lähinnä hevosen kouluttamisen apuvälineinä tai helpottamaan sen hallintaa. Useimpia apuohjia ei ole tarkoitettu jatkuvaan käyttöön, vaan niillä opastetaan tilapäisesti hevosta oikeaan työskentelymuotoon. Kouluratsastuskilpailuissa ei sallita minkäänlaisia apuohjia, ja esimerkiksi esteratsastuksessa sallitaan vain juokseva martingaali.


title: Apuohjat

text: Chambon kätetään juoksutettaessa. Se kulkee satulavyöstä kuolainrenkaiden kautta hevosen niskan ympäri. Sen tarkoituksena on gramaanien tapaan ohjata hevosta kulkemaan oikeassa muodossa. Chambon on yleensä tehty joustavasta materiaalista ("kumichambon") ja antaa hevoselle enemmän vapautta kuin gramaanit tai joustamaton chambon.


title: Apuohjat

text: Gramaanit on eräänlaiset ohjat, jotka kulkevat satulavyöstä (yleensä hevosen etujalkojen välistä) kuolainrenkaiden kautta ratsastajan käteen. Gramaaneilla voi ohjata hevosta kulkemaan oikeassa muodossa, ja ne voivatkin olla näin hyvä apu hevosen koulutuksessa. Gramaanien liika- tai väärinkäyttö voi kuitenkin esimerkiksi kipeyttää vakavasti hevosen selän ja pilata sen suun, eivätkä ne sovellukaan kokemattoman ratsastajan käyttöön tai jatkuvasti käytettäviksi. Gramaaneja ei saa koskaan käyttää ilman tavallisia ohjia.


title: Apuohjat

text: Martingaali voi olla kiinteä tai juokseva. Juoksevaan martingaaliin kuuluu hevosen kaulan ympäri pujotettava ja etujalkojen välistä satulavyöhön kiinnittyvä nahkahihna (rintahihna), johon on kiinnitetty kaksi hihnaa joiden päissä olevien renkaiden läpi ohjat kulkevat. Juoksevan martingaalin tarkoituksena on saada kuolain ja ratsastajan ohjasavut vaikuttamaan hevosen suussa oikein, vaikka hevonen nostaisi päänsä korkealle. Juoksevan martingaalin käyttö on hyvin yleistä esteratsastuksessa. Kiinteä martingaali kulkee etujalkojen välistä siten, että toinen pää on kiinni satulavyössä ja toinen kuonohihnassa. Käytännössä se estää hevosta nostamasta päätään kovin ylös, eikä sitä saa säätää kovin lyhyeksi. Sen käyttö voi olla tarpeen hevosilla, jotka viskelevät rajusti päätään jopa ratsastajan nenän murtaen. Irlantilaiseksi martingaaliksi kutsutaan lyhyttä nahkahihnaa, joka yhdistää varsinaiset ohjat toisiinsa hevosen kaulan alla, tarkoituksena lähinnä estää ohjia putoamasta hevosen kaulalta ratsastajan pudotessa selästä. Se on vaadittu turvaväline laukkaurheilussa, jossa kaulalta pudonneet ohjat voisivat helposti aiheuttaa vakavia vaaratilanteita hevosen itsensä tai muiden hevosten kompastuessa niihin tai tallatessa niiden päälle. Irlantilainen martingaali ei kuitenkaan estä hevosta nostamasta päätään samalla tavalla kuin perinteisemmät malli.


title: Apuohjat

text: Obersekkiä käytetään lähinnä ravureilla mutta joskus myös pukittelevilla ratsuhevosilla, jotka eivät näin pääse vetämään päätään alas ja tekemään ratsastajan todennäköisesti pudottavaa voimallista pukkiloikkaa. Obersekki kiinnitetään suitsien niskahihnasta joko satulaan tai valjaiden siloihin. Obersekin tarkoituksena on estää hevosta laskemasta päätään liian alas. Raviurheilussa obersekki kuuluu lähes jokaisen hevosen vakiovarusteisiin. Liian kireäksi säädettynä se pilaa hevosen ajoasennon ja tekee hevosen työskentelyn erittäin raskaaksi.


title: Apuohjat

text: Sivuohjat käytetään hevosta juoksutettaessa, auttamaan hevosta hakeutumaan toivottuun muotoon ja käyttämään selkälihaksia. Sivuohjat toinen pää kiinnitetään kuolainvyöhön ja toinen pää juoksutusvyönrenkaaseen tai jos käytetään satulaa satulavyöhön tai satulan etukaaressa oleviin renkaihin. Niitä käytetään lähinnä hevosen kouluttamisessa (erityisesti juoksutustyöskentelyssä) sekä joskus kokemattomien ratsastajien opetuksessa. Myös vikellyshevosella on vikellysvyöhön kiinnitetyt sivuohjat


title: Reining

text: Reining on vauhdikas lännenratsastuksen kilpailulaji, jossa ratsukko suorittaa tarkasti määritellyn ohjelman. Reining-ohjelmaan kuuluvat esimerkiksi erilaiset pysähdykset, voltit ja tiukat käännökset. Ohjelma suoritetaan rennossa työskentelylaukassa ("lope") tai nelissä. Reiningiä voidaan kutsua lännenperinteen kouluratsastukseksi, koska lajin päämääränä on määrätyn ohjelman täsmällisesti suorittava ratsukko, jossa hevonen on kuuliainen ratsastajan mahdollisimman huomaamattomille avuille. Kouluratsastuksen tavoin reining-suorituksissa arvostellaan myös hevosen yhteistyöhalua, ja näkyvästä protestimielialasta kuten ärsyytyneestä hännän viuhtomisesta, kieltäytymisestä edetä, pukittelusta tai muusta tottelemattomuudesta vähennetään pisteitä.


title: Julius Engström

text: Julius Ivar Engström (1863–1942) oli suomalainen pappi. Hän oli Helsingin komministeri 1898–1906, Sörnäisten suomalaisen seurakunnan kappalainen 1906–1907, kirkkoherra 1907–1919, Hollolan kirkkoherra 1919–1942. Hän oli Evankelisen herätysliikkeen johtohenkilöitä, toimien Suomen Luterilaisen Evankeliumiyhdistyksen yliasiamiehenä 1890–1898 ja sen johtokunnan puheenjohtajana 1922–1942. Engström oli merkittävä uskonnollinen runoilija.


title: Bohumil Modrý

text: Bohumil Modrý (24. syyskuuta 1916 Praha, Itävalta-Unkari – 21. heinäkuuta 1963 Praha, Tšekkoslovakia) oli tšekkiläinen jääkiekkomaalivahti ja 1950-luvujen kommunistisen oikeudenkäyntien uhri.


title: Bohumil Modrý

text: 1940-luvulla Modrý oli yksi parhaista eurrooppalaisjääkiekkomaalivahdeista. Hän pelasi menestyksekäissä LTC Praha seurajoukkueessa ja maajoukkueessa. Hän oli voittamassa kaksi kertaa maailmanmestaruuden, vuosina 1947 ja 1949. St. Moritzin olympialaisissa Tšekkoslovakian maajoukkue maalivahtinaan Bohumil Modrý sijoittui hopealle. Sankt Moritzin olympialaisissa tarjottiin Modrýlle mahdollisuus pelata Kanadassa. Tšekkoslovakian silloinen valtaannoussut kommunistinen hallitus jopa lupasi hänelle, että hän voi matkustaa Kanadaan vuoden 1949 Tukholman maailmanmestaruuskisojen jälkeen. Tukholmassa Tšekkoslovakian joukkue voitti kultaa, mutta hallitus ei kuitenkaan antanut Modrýlle suostumusta matkaan, koska ulkomailla kommunistihallinnon hän voisi "varantaa tasavallan turvallisuuden". Modrý oli pettynyt, joten hän luopui maajoukkueurasta eikä osallistunut enää 1950:n MM-kisojen valmistautumiseen.


title: Bohumil Modrý

text: Maaliskuussa oli Modrý ja yksitoista muuta jääkiekkoilijaa (muun muassa Gustav Bubník) pidätettiin, ja heitä syytettiin vakoilusta ja maanpetoksesta. Salaisessa, keinotekoisessa, suljettujen ovien takana käydyssä oikeudenkäynnissä Modrý tuomittiin "vakoiluryhmän johtajana" viidentoista vuoden vankeusrangaistukseen. Syyttäjä oli ollut vaatimassa kuolemanrangaistusta. Modrý vapautettiin vankeudesta huonon terveyden takia vuonna 1955 oltuaan viisi vuotta vankilassa ja raskaassa työssä uraanikaivoksessa. Vankeuskausi jätti Modrýyn jälkensä. Niinpä hän kuoli ennenaikaisesti radioaktiivisen säteilyn aiheuttamiin seurauksiin vuonna 1963. Vuonna 1968 Prahan kevään aikana Bohumil Modrý sai maineenpalautuksen.


title: Bohumil Modrý

text: Syy, miksi jääkiekkoilijat vangittiin, ei ole aivan selvää. On mahdollista, että kommunistinen hallitus ei halunnut kärsiä sitä, että taitoluistelija Ája Vrzáňová ja jääkiekkoilija ja tennispelaaja Jaroslav Drobnýn mahdollisesti muuttaisivat maasta.


title: Bohumil Modrý

text: Modrý nimettiin IIHF Hall of Fameen 15. maaliskuuta 2011.


title: Kim Ji-woon

text: Kim Ji-woon (s. 27. toukokuuta 1964) on eteläkorealainen elokuvaohjaaja ja käsikirjoittaja.


title: Oblivion (vuoden 2013 elokuva)

text: Oblivion on vuonna 2013 ensi-iltansa saanut Joseph Kosinskin ohjaama tieteistoimintaelokuva, jonka pääosissa ovat Tom Cruise, Olga Kurylenko, Andrea Riseborough, Morgan Freeman, Melissa Leo, Zoë Bell ja Nikolaj Coster-Waldau.


title: Oblivion (vuoden 2013 elokuva)

text: Elokuva perustuu Kosinskin vuonna 2005 kehittämään alkuperäisideaan, josta hän on tehnyt Arvid Nelsonin kanssa myös toistaiseksi julkaisemattoman sarjakuvaromaanin. Elokuvan käsikirjoittamiseen ovat Kosinskin ohella osallistuneet William Monahan, Karl Gajdusek ja viimeisimpänä Michael Arndt. Elokuvan työnimenä oli "Oblivionin" ohella "Horizons".


title: Oblivion (vuoden 2013 elokuva)

text: Avaruusoliorotu, jota kutsuttiin vain Viholliseksi, olivat tuhonneet Kuun aiheuttaen maanjäristyksiä ja tsunameita. Heidän voittamisekseen oli jouduttu käyttämään ydinaseita, joten planeetta oli nyt suurelta osin elinkelvoton. Eloonjääneet ihmiset oli viety suurelle avaruusasemalle nimeltä Tet sekä Saturnuksen kuuhun, Titaniin rakennettuun siirtokuntaan. Vuonna 2077 Tornissa 49 työskentelevät Tek 49 alias Jack Harper (Tom Cruise) sekä hänen työparinsa ja rakastajansa Victoria ”Vika” Olsen (Andrea Riseborough). Heidän työnsä on huoltaa lennokkirobotteja, jotka suojaavat merivettä imeviä generaattoreita. He saavat käskynsä Tetillä olevalta komentajaltaan, Sallyltä (Melissa Leo), ja lähtisivät itsekin pois Maasta parin viikon kuluttua. Jackin ja Victorian muisti tyhjennettiin viisi vuotta sitten, mutta Jack näkee unia ajalta, jolloin sotaa ei vielä ollut. Hän myös viettää toisinaan aikaa salaisessa mökissä, jonka oli rakentanut erään järven rantaan.


title: Oblivion (vuoden 2013 elokuva)

text: Eräänä päivänä Maahan tekee pakkolaskun alus, joka on ajalta ennen sotaa. Sen sisällä on kapseleiden kautta ”deltauneen” vaivutettuja ihmisiä. Yhtäkkiä lennokit tappavat osan heistä paitsi yhden nimeltä Julia (Olga Kurylenko), jonka Jack vie Tornille. Julia sanoi olleensa "Odyssey"-nimisen aluksen miehistöä eräässä NASAn antamassa tehtävässä. Hän pyytää Jackia hakemaan aluksen lentotallenteen. He joutuvat Vihollisen vangiksi, mutta nämä paljastuvatkin ihmisiksi. Heidän johtajansa, Malcolm Beech (Morgan Freeman) väittää kaiken Jackin uskoman olevan valetta käskee häntä viemään "Odysseyn" ydinreaktorista tehdyn pommin Tetille tuhotakseen sen. Jack ei usko häntä, joten Beech neuvoo häntä tutkimaan "säteilyalueen", jonne Jack ei saisi mennä.


title: Oblivion (vuoden 2013 elokuva)

text: Empire State Buildingin jäännöksillä Julia paljastaa olleensa Jackin vaimo ennen sodan alkua. Kuultuaan tämän Vika kieltäytyy päästämästä heitä takaisin Torniin ja yksi lennokeista tappaa hänet. Sally käskee tuomaan Julian Tetiin, mutta Jack ja Julia pakenevat lennokeilta ja tekevät pakkolaskun "säteilyalueelle". Siellä hän kohtaa Tek 52:n, joka paljastuu hänen kloonikseen. Tornissa 52 taas työskentelee Vikan klooni. Jack hakee sieltä lääkintäpakkauksen Julian parantamiseksi.


title: Oblivion (vuoden 2013 elokuva)

text: Palattuaan Beechin luokse, he saavat tietää, ettei Titanissa ole siirtokuntaa ja että Tet itse olikin tullut ulkoavaruudesta. Se imi planeetoilta niiden luonnonvarat ja käytti Jackin ja Vikan klooneja ensin Maan valtaamiseen ja sitten huoltaakseen lennokkeja. Beech ja hänen väkensä olivat hyökkäyksestä selvinneitä ihmisiä. Jack suostuu Beechin aiempaan ehdotukseen uudelleenohjelmoida kaapattu lennokki, mutta sitten lennokit hyökkäävät tukikohtaan. Ihmiset tuhoavat ne, mutta uudelleenohjelmoitu lennokki tuhoutuu ja Beech haavoittuu. Jack päättää viedä pommin itse ja Julia pyytää päästä kapselissa kuljetettuna mukaan, jottei herättäisi epäilyksiä.


title: Oblivion (vuoden 2013 elokuva)

text: Lennon aikana Jack kuuntelee "Odysseyn" nauhoitteet ja saa tietää olleensa ennen sotaa Vikan ohella toinen sen piloteista. Julia oli nukkunut viiden muun miehistön jäsenen mukana kapseleiden sisällä ja Sally oli toiminut heidän tehtäväjohtajanaan NASAn tukikohdasta käsin. Heidän oli tarkoitus tutkia Titanin läheltä löytynyttä Tetiä. Mutta sitten Tet oli alkanut vetää alusta puoleensa. Jack lähetti kapseleissa olevat ihmiset pois aluksesta, jolloin vain hän ja Vika jäivät kaksin Tetin vangiksi, ja kapselit olivat leijuineet avaruudessa 60 vuotta, kunnes Beech oli saanut ne laskeutumaan Maahan.


title: Oblivion (vuoden 2013 elokuva)

text: Jack saapuu Tetiin, jossa sitä ohjaava tekoäly paljastuu tetraedrin muotoiseksi olennoksi, joka puhui Sallyn äänellä. Jack avaa kapselin, mutta sen sisällä onkin Beech. Julia taas herää omasta kapselistaan Jackin salaisen mökin luona. Jack ja Beech aktivoivat pommin, joka tuhoaa sekä heidät että Tetin ja samalla sammuttaa kaikki selvityjien tukikohtaa lähestyvät lennokit.


title: Oblivion (vuoden 2013 elokuva)

text: Kolme vuotta myöhemmin Julia elää mökissä tyttärensä kanssa. Eräänä päivänä selviytyjät saapuvat sinne mukanaan Tek 52, joka oli saanut takaisin omat muistonsa ja etsinyt mökkiä Tetin tuhosta asti.


title: Australian Grand Prix 2013

text: Australian Grand Prix 2013 (virallisesti 2013 Formula 1 Rolex Australian Grand Prix) oli Formula 1 -kaden 2013 ensimmäinen osakilpailu, joka ajettiin 17. maaliskuuta Melbourne Grand Prix Circuitin -radalla Australiassa.


title: Australian Grand Prix 2013

text: Lauantaipäivän olosuhteet olivat sateiset. Aika-ajoja ehdittiin ajaa vain 1. osio läpi, kunnes kaatosade iski radalle ja lopulta aika-ajon loppuosa siirrettiin sunnuntaiaamulle paikallista aikaa. Paalupaikan valtasi Red Bullin Sebastian Vettel ennen tallikaveriaan Mark Webberiä. Kolmanteen lähtöruutuun ajoi ensimmäistä kertaa Mercedeksen ratissa ajanut Lewis Hamilton.


title: Australian Grand Prix 2013

text: Lotuksen Kimi Räikkönen oli seitsemäs ja ensimmäistä kilpailuviikonloppuaan ajanut Williamsin Valtteri Bottas kuudestoista. Bottas oli aika-ajojen nopein tulokaskuljettaja ja sijoittui tallikaveriaan Pastor Maldonadoa paremmin.


title: Australian Grand Prix 2013

text: Harjoituksissa ja aika-ajoissa etenkin Caterham-kuljettajat koettelivat radan reunavalleja, ja Mercedeksellä ensimmäistä kisaviikonloppuaan ajanut Lewis Hamilton teki autollaan kevyen seinäkosketuksen. Felipe Massa ja Esteban Gutiérrez ajoivat rajusti ulos.


title: Australian Grand Prix 2013

text: Sauberin Nico Hülkenberg ei pystynyt osallistumaan kilpailuun autossa ilmenneen bensavuodon takia, joten 11. lähtöruutu oli tyhjä.


title: Australian Grand Prix 2013

text: Kilpailu käynnistyi paalupaikalta lähteneen Vettelin johdossa. Tallikaveri Webber sai toisesta ruudusta surkean lähdön KERS-vian vuoksi ja putosi sijalle seitsemän. Felipe Massa nousi neljännestä lähtöruudusta toiseksi ja Fernando Alonso viidennestä lähtöruudusta pian kolmanneksi. Räikkönen onnistui kohottomaan sijoitustaan kahdella nousten viidenneksi. Vettel johti kilpailua perässään Massa ja Alonso. Räikkönen nousi nopeasti neljännelle sijalle.


title: Australian Grand Prix 2013

text: Kilpailun edetessä taktiikan merkitys korostui. Kärkimiesten tehtyä ensimmäiset varikkopysähdyksensä, kilpailun kärjessä ajoi yllättäen Adrian Sutil, joka johti ensimmäistä kertaa urallaan osakilpailua, hän ajoi kisan läpi kahdella rengassarjalla. Toisten pysähdysten jälkeen kilpailun voitosta alkoi muotoutua Alonson ja Räikkösen välinen taisto, jossa Räikkönen vaikutti saavuttavan hiljalleen etulyöntiaseman kahden pysähdyksen taktiikkansa ansiosta, Alonso pysähtyi kaikkiaan kolme kertaa. Loppujen lopuksi Räikkösen voitto ei varsinaisesti ollut uhattuna, vaikka taivaalta tulikin muutama vesipisara kilpailun loppupuolella. Räikköselle voitto oli uran 20:s ja hän nousi voittotilastossa Mika Häkkisen rinnalle 14. sijalle. Vettelistä ei ollut haastamaan kärkikaksikkoa, ja Massa hyytyi hiljalleen kilpailun edetessä, hän oli kuitenkin lopulta neljäs. Force India -kuskit tulivat maaliin sijoilla seitsemän ja kahdeksan, tulosta voi pitää onnistuneena. Lotus E21 osoittautui kilpailussa olevansa hyvä auto säästämään renkaita.


title: Zachris Topeliuksen patsaat ja muistomerkit

text: Zachris Topeliukselle omistettuja patsaita ja muistomerkkejä ovat:


title: Red 2

text: Red 2 on vuonna 2013 ensi-iltansa saanut yhdysvaltalainen toimintakomedia, joka on jatko-osa vuoden 2010 elokuvalle "Red". Elokuva perustuu ensimmäisen osan lailla DC Comicsin julkaisemaan Warren Ellisin ja Cully Hamnerin luomaan samannimiseen sarjakuvaan. Elokuvan pääosissa esiintyvät Bruce Willis, John Malkovich, Mary-Louise Parker, Catherine Zeta-Jones, Lee Byung-hun ja Helen Mirren. Elokuvan ohjasi Dean Parisot, käsikirjoituksen tekivät Erich ja Jon Hoeber.


title: Otto Engström

text: Otto Ingemar Engström (3. maaliskuuta 1853 Uusikaarlepyy – 7. toukokuuta 1919 Helsinki) oli suomalainen gynekologi. Hän oli vuodesta 1892 naistentautien ylimääräinen professori. Vuodesta 1886 hän antoi lääketieteen opetusta omassa sairaalassaan, joka sai valtion tukea. Hänellä on ollut merkittävä asema Suomessa erityisesti naistentautien ja synnytysopin alalla.


title: Bōnenkai

text: Bōnenkai on perinteinen japanilainen juhla, jolloin ihmiset kerääntyvät juhlimaan ravintoloihin ja izakayoihin ystävien ja työkavereiden kanssa loppuvuodesta. Perinteen sanotaan alkaneen 1400-luvulla. Bônenkai tarkoittaa ”vuoden vaikeuksien ja hankaluuksien unohtamisen juhlaa”.


title: Enigheten

text: Centrallaget Enigheten oli vuonna 1917 perustettu Suomen ruotsinkielisten meijerien keskusosuuskunta. 1900-luvun alkupuolella se hallitsi yhdessä Valion kanssa 95 prosenttia maitoraaka-aineesta.


title: Enigheten

text: Enighetenin historia alkaa siitä, kun "Mejeriförbundet Enigheten" perustettiin 1906. Voikauppaa varten kymmenen meijeriä perusti voinvientiosuuskunnan "Smörexportlaget Enigheten mbl" vuonna 1917. Se toiminta alkoi 1918.


title: Enigheten

text: Keskusliike "Centrallaget Enigheten m.b.t." syntyi vuonna 1922, kun "Smörexportlaget Enigheten" ja "Österbottens Kreaturslag" yhdistyivät.


title: Enigheten

text: Centrallaget Enigheten sulautettiin vuonna 1994 yhdessä jäsenyritystensä kanssa Mejeriandelslaget Milkaksi, jonka tuotanto ja markkinointi lopetettiin 2004. Sen jälkeen se on toiminut Valion hankintaosuuskuntana. Milka fuusioitiin Osuuskunta Maitosuomeen 1.5.2014.


title: Butorfanoli

text: Butorfanoli (Dolorex) on morfinaaniryhmään kuuluva synteettinen opioidi, jonka on kehittänyt Bristol-Myers.


title: Butorfanoli

text: Butorfanolia valmistetaan vain butorfanolitartraattina, ja sitä on olemassa injisoitavana ruiskeena, tabletteina ja nenäsumutteena. Butorfanolilla on muita opioideja pienempi väärinkäyttöpotentiaali, koska se voi aiheuttaa epämiellyttäviä haittavaikutuksia ja dysforiaa.


title: Butorfanoli

text: Yleisin tapa annostella butorfanolia on nenäsumute, ja sitä voidaan käyttää myös ruuansulatuskanavan ulkopuolisesti annosteltuna keskivaikeasta vaikeaan kipuun, kivunlievityksessä anestesian yhteydessä ja synnytyskipujen hoidossa. Butorfanoli poistaa kipua tehokkaammin miehillä kuin naisilla.


title: Butorfanoli

text: Eläinlääketieteessä butorfanolia käytetään yleisesti rauhoittavana ja kivunlievittäjänä kissoilla, koirilla ja hevosilla. Sitä voidaan yhdistää medetomidiiniin, bentsodiatsepiineihin tai fenotiatsiineihin kuten asepromatsiiniin. Butorfanoli yhdistetään usein ksylatsiiniin tai detomidiniin kun sitä annetaan hevosille.


title: Johannes X (patriarkka)

text: Johannes X, ristimänimeltään Youhana Yazigi (s. 1955 Lattakia, Syyria) on Antiokian ja koko Idän patriarkka, Antiokian ortodoksisen kirkon johtaja. Hänet valittiin virkaan 17. joulukuuta 2012, edesmenneen Ignatios IV:n seuraajaksi.


title: Johannes X (patriarkka)

text: Youhana Yazigi asui ja opiskeli Lattakian kaupungin kouluissa ja valmistui Teshreen yliopistosta insinööriksi. Opiskeluaikanaan hänellä oli tärkeä rooli bysanttilaisen musiikin opettajana nuorten keskuudessa. Hänen työnsä johti bysanttilaisen musiikin koulun perustamiseen, sekä moniin nuorille suunnattuihin kirkollisiin projekteihin ja hankkeisiin. Vuonna 1978 hän valmistui Balamandin yliopistosta Pyhän Johannes Damaskolaisen teologisesta instituutista teologian maisteriksi. Vuonna 1983 hän väitteli tohtoriksi liturgiikan alalta Tessalonikin yliopistosta Kreikassa.


title: Johannes X (patriarkka)

text: Hänet vihittiin diakoniksi vuonna 1979 ja papiksi vuonna 1983 Lattakian arkkihiippakuntaan. Hän toimi Balamandissa sijaitsevan Jumalansynnyttäjän luostarin johtajana Libanonissa vuosina 2001–2005, ja sen jälkeen hengellisenä isänä Blemmanan Jumalansynnyttäjän luostarissa Tartousissa Syyriassa. Vuosina 1995-2008 hän toimi Pyrgoun piispana, jonka jälkeen hänet valittiin Antiokian patriarkaatin Länsi- ja Keski-Euroopan metropoliitaksi.


title: Johannes X (patriarkka)

text: Johannes X on ollut aktiivinen toimija kansainvälisessä ekumeenisessa liikkeessä ja kirjoittanut useita kirjoja.


title: Ryhmätyö

text: Ryhmätyö tarkoittaa toimintaa yhdessä yhteisen tavoitteen saavuttamiseksi. Ryhmätyöksi voidaan esimerkiksi koulussa kutsua myös yhdessä tekemisen konkreettista lopputulosta.


title: Ryhmätyö

text: Ryhmätyön vaihtoehtoja ovat yksin tekeminen ja kilpaileminen. Tämä yleinen määritelmä kattaa ryhmässä työskentelemisen elämän eri alueilla, kuten työssä, opiskelussa ja vapaa-ajalla. Yhteistyön tavoitteet ja muodot sekä käytetyt menetelmät vaihtelevat. Asiantuntijoiden erikoistunutta yhteistoimintaa voidaan kutsua ryhmätyöksi siinä kuin yhteistoiminnan pedagogista hyödyntämistä ja opetteluakin.


title: Ryhmätyö

text: Ryhmätyötä perustellaan käsillä olevasta tehtävästä lähtien sillä, että monimutkaisten ongelmien ratkaiseminen on yksilön tehtävänä jopa mahdotonta tai yksilötyöskentelyn tulokset eivät ole riittävän hyviä tai kestäviä. Lisäksi sitä voidaan perustella kasvatuksellisesti sosiaalisten taitojen kehittämisellä, oppimismotivaatiolla ja oppimistuloksilla.


title: Sony Pictures Entertainment

text: Sony Pictures Entertainment, Inc. (SPE) on japanilaisen monikansallisen elektroniikkayhtiö Sonyn tytäryhtiö. Se on keskittynyt elokuvien ja televisio-ohjelmien levittämiseen. Sony Pictures Entertainment on Motion Picture Association of American jäsen.


title: Enigheten (täsmennyssivu)

text: Enigheten viittaa seuraaviin:Nimelle Enigheten on kastettu neljä ruotsalaista laivaa:


title: Rhodesian Front

text: Rhodesian Front oli puolue Rhodesiassa 1965–1980 maan yksipuolisen itsenäistymisen aikana. Se syntyi Etelä-Rhodesiaan Rhodesian ja Njassamaan liittovaltion hajoamisen yhteydessä valkoisen vähemmistön halutessä säilyttää maassa yksinvallan. Puolueen edeltäjä oli liittovaltion aikainen Dominiopuolue, joka oli liittovaltiossa oppositioasemassa. Puolueen johdossa oli Winston Field vuoteen 1964, josta alkaen – Sambian ja Malawin itsenäistyttyä valtaan nousi Ian Smith, josta tuli itsenäisen Rhodesian pääministeri. Vuonna 1981 puolue muutti nimensä, ja siitä tuli Republican Front. Jo vuonna 1980 maa oli siirtynyt enemmistövaltaan nimellä Zimbabwe, ja Smithin puolue saavutti vaaleissa kaikki 20 valkoisille varattua kansanedustajan paikkaa Robert Mugaben ZANU-PF:n saatua enemmistön 100-paikkaisessa parlamentissa.


title: Shanghain satama

text: Shanghain satama (, LOCODE:CN SHA tai CN SGP ) on Shanghaissa sijaitseva Kiinan ja maailman suurin rahti- ja konttiliikenteensatama. Satama sijaitsee osin Itä-Kiinan meren äärellä (esimerkiksi Yangshanin konttiterminaali Hangzhounlahden osin täyttömaasta muodostetulla saarella), osin Jangtsen alajuoksun ja sen Huangpu-sivuhaaran varrella.


title: Shanghain satama

text: Shanghain sataman kokonaisrahtimäärä oli hollantilaistilaston mukaan vuonna 2011 yhteensä 727,6 miljoonaa tonnia, kun mukaan on laskettu sataman kotimaanliikenne. Tällä määrällä satama ohitti vielä tuolloin maailman 2. suurimman rahtisataman eli Shanghain eteläpuolella sijaitsevan Ningbon ja Zhoushanin sataman kautta kulkeneen tavaramäärän. Seuraavana vuonna asetelma kuitenkin kääntyi ja Shanghain satama jäi 2. sijalle Ningbon ja Zhoushanin sataman noustua rahtitonneissa mitattuna maailman suurimmaksi satamaksi. Shanghain sataman kautta kulki vuonna 2012 yhteensä 736,0 ja vuonna 2013 kaikkiaan 776,0 miljoonaa tonnia rahtia.


title: Shanghain satama

text: Konttiliikentessä Shanghai oli yhä vuosina 2012-2013 maailman suurin satama. Satama käsitteli vuonna 2013 yhteensä 33,6, vuonna 2012 kaikkiaan 32,5 ja 2011 yhteensä yli 31,7 miljoonaa TEU:ta kontteja. Maailmassa konttiliikentessä toiseelle sijalle vuonna 2010 pudonneen Singaporen sataman läpi kulki samoina vuosina 32,6 (vuonna 2013), 31,6 (2012) ja runsas 29,9 (2011) miljoonaa TEU:ta (vuonna 2010: Shanghai: 29,1 MTEU, Singapore: 28,4 MTEU; vuonna 2009: Shangai: 25,0 MTEU, Singapore: 25,9 MTEU).


title: Medetomidiini

text: Medetomidiini on synteettinen lääkeaine jota käytetään sekä anestesiassa että kivunlievityksessä, sitä valmistetaan usein hydrokloridisuolana. Sen kauppanimi on Domitor; valmiste jossa on sekä medetomidiinia ja sen stereoisomeeria deksmedetomidiinia, myydään kauppanimellä Dexdomitor, ja se on medetomidiinia vahvempaa. Medetomidiini on vaikutuksiltaan adrenaliinin kaltainen ja sitä voidaan annostella intravenoosisesti steriiliin veteen liuotettuna.


title: Medetomidiini

text: Muita samankaltaisia yhdisteitä kuten ksylatsiinia tai detomidiinia käytetään huomattavasti harvemmin pieneläinkirurgiassa kuin medetomidiinia. Se yhdistetään usein opioidiin, kuten butorfanoliin tai buprenorfiiniin, ja käytetään näin esilääkityksenä eläinten anestesiassa.


title: Comets on Fire

text: Comets on Fire on amerikkalainen noise rock -yhtye Santa Cruzista, Kaliforniasta. Bändi perustettiin vuonna 1999.


title: Riian maraton

text: Riian maraton, viralliselta nimeltään "Nordea Rīgas maratons", on Riiassa, Latviassa toukokuussa järjestettävä maratonjuoksukilpailu.


title: Riian maraton

text: Ensimmäisen kerran Riian maraton järjestettiin vuonna 1991. Vuodesta 2007 lähtien kilpailumatka on mitattu virallisesti AIMS-standardien mukaan, ja kilpailun suosio on kasvanut. Vuonna 2012 kilpailuun osallistui yli 18 000 juoksijaa 59 maasta. Kilpailumatkat ovat maraton, puolimaraton, 10 km sekä 5 km.


title: Terje Enkvist

text: Terje Ulf Eugen Enkvist (3. lokakuuta 1904 Helsinki – 15. heinäkuuta 1975 Pernaja) oli suomalainen kemisti. Hän väitteli filosofian tohtoriksi 1934. Enkvist oli vuosina 1927–1935 ja 1940–1945 Keskuslaboratorion palveluksessa ja samanaikaisesti dosenttina ja apulaisena Helsingin yliopistossa, jossa hän oli vuodet 1951–1971 kemian professori. Hänen suurimmat tieteelliset ansionsa ovat sovelletun puukemian alalta. Erinomaisena luennoitsijana tunnettu Enkvist julkaisi muun muassa teoksen Suomen kemian historiasta.


title: Atlas Cheetah

text: Atlas Cheetah tai Atlas/Denel Cheetah on suihkukäyttöinen monitoiminen hävittäjälentokone. Se suunniteltiin Etelä-Afrikan tasavallassa ranskalaiseen Mirage III:n perustuvan israelilaisen IAI Kfirin pohjalta korvaamaan ikääntynyt hävittäjälentokalusto. Konetyypissä on niin kutsutut canard-siivet eli pienet "etusin"-siivet (peräsin koneen etupuolella) jonka sijainti koneen siipien etupuolla. Sillä pyritään lähinnä parempaan liikehtivyyteen.


title: Atlas Cheetah

text: Konetyyppi oli Etelä-Afrikan ilmavoimien SAAF:n käytössä vuosina 1987–2008. Chile ja Ecuador ovat ostaneet koneita Etelä-Afrikalta. Chile osti 2003 viisi konetta varaosiksi käytämilleen samanlaisille ENEAR Pantera -koneille. Ecuador puolestaan osti 12 konetta vuonna 2010. Konetyyppiä valmistettiin arviolta 70 tuotantoyksilöä. Alatyypit olivat C, D ja E. Aseistus oli monipuolista, ja siihen kuului 30 mm DEFA-konetykki, erilaisia pommeja ja raketteja. Ilmataisteluohjukset olivat Armscorin valmistamia, ja ne olivat A-Darter-, V2S- ja V3S Kukri -tyyppisiä. Myös israelilaisvalmisteisia Shafrir- ja Python-ohjuksia kyettiin käyttämään taistelutoiminnassa.


title: Atlas Cheetah

text: Konetyyppiä kuvaillaan suorituskykynsä ja monikäyttöisyytensä osalta oman aikansa huipentumana. Israel Aircraft Industries on epäilty avustaneen koneen kehitys- ja muutostyössä. Konetta uudistettiin Mirage III:een verrattuna, ja arviolta vajaa puolet koneen osista, kuten ase- ja tutkajärjestelmät, modernisoitiin.


title: Dubai Mall

text: Dubai Mall on Dubaissa, Yhdistyneissä arabiemiirikunnissa sijaitseva maailman suurin ostoskeskus, jossa on yli 1 300 myymälää, viiden tähden hotelli, akvaario ja luistinrata. Dubai Mall sijaitsee maailman korkeimman rakennuksen, Burj Khalifan yhteydessä. Jalokivi- ja kultasepäliikeitä on kaikkiaan 220, ja niillä on tilaa yhteensä 79 000 neliömetriä. Ravintoloita ostoskeskuksessa on 160. Pysäköintialueita on kolme ja niissä tilaa 14 000 autolle. Akvaariossa on kaikkiaan 33 000 kalaa ja muita meren eläviä. Luistinradalle mahtuu 2 000 luistelijaa.


title: Grotesk

text: Grotesk on ruoka- ja seurusteluravintola Helsingin Kaartinkaupungissa. Sen perustivat vuonna 2007 Tommi Tuominen, Paul Hickman ja Teemu Aura. Sillä on erinomaisesta hinta-laatusuhteesta kertova Michelinin Bib Gourmand -maininta.


title: Grotesk

text: Grotesk-ravintolan kulmabaari valittiin vuonna 2009 Suomen kuudenneksi parhaaksi baariksi "Viisi tähteä" -verkkolehden äänestyksessä.


title: Edith Erastoff

text: Edith Alma Fredrika Erastoff, os. "Lundberg" (18. huhtikuuta 1887– 28. elokuuta 1945) oli suomalainen näyttelijä. Hän näytteli Helsingin Ruotsalaisessa teatterissa ja Tukholmassa.


title: Edith Erastoff

text: Erastoffin ensimmäinen puoliso oli kirjailija Georg Erastoff, toinen vuodesta 1922 ruotsalainen ohjaaja, näyttelijä Victor Sjöström. Hänen tyttärensä oli näyttelijä Guje Sjöström, myöhemmin Lagerwall.


title: Bernhard Ericsson

text: Bernhard Ericsson (24. huhtikuuta 1864 Rautu – 5. helmikuuta 1927 Lahti) oli suomalainen metsänhoidon asiantuntija.


title: Bernhard Ericsson

text: Ericssonin vanhemmat olivat tullipäällikkö August Ericsson ja Karolina Vilhelmina Lagerstam ja puoliso vuodesta 1891 Hilma Hedvig Halonen. Hän tuli ylioppilaaksi 1884 Viipurin ruotsalaisesta lyseosta ja valmistui metsänhoitajaksi 1886. Metsätieteellisiä opintoja Ericsson harjoitti vielä Münchenissä 1894-1895.


title: Bernhard Ericsson

text: Ericssonin toimittua Sodankylän ja Ounasjoen hoitoalueilla vuodesta 1886 hänet määrättiin Evon metsäopiston vt. opettajaksi 1891 ja nimitettiin vakinaiseen opettajan virkaan 1893. Hän toimi myös Evon kalastuskoeaseman johtajana vuodesta 1892 ja sen yhteyteen perustetun kalastuskoulun johtajana 1901. Evon metsäopiston vt. johtajaksi Ericsson määrättiin 1903, opiston vakinaisena johtajana hän toimi 1904-1907. Tämän jälkeen hän toimi Hjalmar Linderin metsäomaisuuden hoitajana, Evon-Vesijaon hoitoalueen metsänhoitajana, Evon metsänvartijakoulun johtajana vuodesta 1912 sekä Pohjan tarkastuspiirin ylimetsänhoitajana 1915-1922. Sittemmin Ericsson työskenteli vielä muun muassa omistamansa Lahden Sahan toimitusjohtajana.


title: Bernhard Ericsson

text: Ericsson kirjoitti ensimmäisen suomenkielisen metsänarvioinnin oppikirjan "Oppi- ja käsikirja metsätalouden järjestelyssä" (I 1903, II 1906), samoin kuin julkaisi alansa kirjoituksia lehdissä. Metsä- ja kalastusasioihin hän perehtyi useilla matkoilla Keski-Euroopassa ja Pohjoismaissa.


title: Martin McDonagh

text: Martin McDonagh (s. 26. maaliskuuta 1970 Camberwell, Lontoo) on näytelmäkirjailija, elokuvaohjaaja ja käsikirjoittaja. Hänen lyhytelokuvansa "Six Shooter" sai Parhaan lyhytelokuvan Oscar-palkinnon.


title: Martin McDonagh

text: McDonagh tunnetaan Suomessa mm. näytelmistään "Vuoriston kaunotar" (1996), "Inishmaanin rampa" (1996) ja "Lännen syrjällä" (1997). McDonaghin uusin näytelmä Hangmen (2015) sijoittuu vuoteen 1965 ja käsittelee Iso-Britannian tuolloin tapahtunutta luopumista kuolemantuomiosta.


title: Martin McDonagh

text: McDonagh tuli julkisuuteen 1990-luvun loppupuoliskolla paitsi nopeasti Englannissa ja Yhdysvalloissa menestyneillä, Irlannin eteläosiin sijoittuvalla tylyn naturalistisilla näytelmillään, myös räväkällä ja ylimielisellä käytöksellään.


title: Martin McDonagh

text: "Inishmaanin rampa" (The Cripple of Inishmaan, suom. Sami Parkkinen 1997) tunnetaan näytelmänä Suomessa myös nimillä "Rampa Billy, Rampa-Billyn unelma" ja "Köyhän pojan vapaus". Näytelmä "The Lieutenant of Inishmore" on suomennettu nimellä "Inishmoren luutnantti" (suom. Sami Parkkinen 2001). Näytelmän "Lännen syrjällä" (The Lonesome West) on suomentanut 1998 Jusa Peltoniemi ja näytelmän "Vuoriston kaunotar" (The Beauty Queen of Leenane) Sami Parkkinen 1997. Muita McDonaghin suomennettuja näytelmiä ovat "Pääkallo Connemarassa" (A Skull in Connemara, Sami Parkkinen 2011) ja "Tyynymies" (The Pillowman, Sami Parkkinen 2004).


title: Prahan joulumarkkinat

text:
Prahan joulumarkkinat on perinteinen joulunalusajan tapahtuma Prahassa. Markkinoille on ominaista kynttilänvalo, tšekkiläinen musiikki ja ruoka.
Joulumarkkinoita järjestetään kaikkialla Tšekissä, ja Prahassakin niitä on neljässä paikassa: suuremmat Vanhankaupungin aukiolla ja Venceslauksen aukiolla, ja pienemmät Tasavallan ja Havelin aukioilla. Markkinapaikoilla on värikkäästi koristeltuja puisia kojuja joissa myydään perinteisiä käsiteollisuustuotteita kuten keramiikkavateja ja marionettinukkeja. Torin keskellä on esiintymislava laulajia ja soittajia varten.


title: Jean Villain

text: Jean Villain, oik. Marcel Bruno Brun (30. kesäkuuta 1928 Zürich, Sveitsi – 8. syyskuuta 2006 Dreesch, Brandenburg, Saksa) oli sveitsiläinen kirjeenvaihtaja ja historioitsija. Hänen isoisoisänsä pastori Ludwig Spyri oli Heidi-kirjojen kirjoittajan Johanna Spyrin veli.


title: Jean Villain

text: Kirjoitettuaan ylioppilaaksi vuonna 1946 Villain osallistui sosialidemokraattisen Zeitung-lehden toimitukseen, jossa hänen esikuvanaan oli lehden Prahan-kirjeenvaihtaja Egon Erwin Kirsch. Hän siirtyi israelilaiseen kibbutsiin vuonna 1949 ja kirjoitti telavivilaiseen Al Hamishmar -lehteen. Samana vuonna jo vuonna 1905 nimellä "die Schaubühne" aloittanut aikakauslehti "die Weltbühne" ilmestyi ensimmäisen kerran Itä-Berliinissä. Hänestä tuli lehden vakituinen avustaja, samoin vasemmistolaisen Sveitsin työväenpuolueen äänenkannattajan Vorwärtsin kirjeenvaihtaja. Hän toimikin erityisesti Länsi-Euroopan kirjeenvaihtajana ja keskittyi vuonna 1957 Afrikkaan, jossa hän näyttää käyneen Ernst Bartschin kanssa sekä myöhemmin 1960-luvulla.


title: Jean Villain

text: Vuosina 1971–1972 Villain opetti Berliinin Humboldt-yliopistossa. Hän oli Saksan PENin jäsen. Sveitsiläinen Die Weltwoche -sanomalehti kertoi vuonna 2006 hänen toimineen Stasin ilmiantajana peitenimellä "IM Erwin".


title: Jean Villain

text: Villain kuoli Sveitsin kansalaisena vuonna 2006 Brandenburgin lähistöllä itäisessä Saksassa.


title: Japanin parlamenttivaalit 2012

text: Japanin parlamenttivaalit 2012 pidettiin 16. joulukuuta 2012. Liberaalidemokraattinen puolue (LDP) syrjäytti pääministeri Yoshihiko Nodan Japanin demokraattisen puolueen (DPJ) parlamentin alahuoneessa. Murskavoiton saanut liberaalidemokraattinen puolue keräsi 294 paikkaa viime vaalien 118 sijaan. Yhdessä liittolaisensa Kōmeitōn kanssa puolue olisi saamassa kahden kolmasosan enemmistön parlamenttiin, sillä Kōmeitō nosti paikkamääränsä 21:stä 31:een. Demokraattisen puolueen parlamenttiedustus romahti 230 edustajasta 57 edustajaan.


title: Japanin parlamenttivaalit 2012

text: Parlamentin odotetaan antavan tukensa liberaalidemokraattien puheenjohtajan Shinzō Aben pääministeriksi valinnalle 26. joulukuuta 2012. Hän oli pääministeri myös vuosina 2006–2007.


title: Mora (kielitiede)

text: Mora on kielitieteessä tavun pituutta ilmaiseva mitta. Moraksi lasketaan kukin tavun ytimeen kuuluva vokaali sekä niitä seuraavat konsonantit. Tavun alun konsonantteja ei lasketa. Pitkä vokaali lasketaan kahdeksi moraksi.


title: Mora (kielitiede)

text: Esimerkiksi sanassa "a-su" molemmat tavut ovat yksimoraisia; sanassa "myy-rät" molemmat ovat kaksimoraisia ("yy" ja "ät", koska alkukonsonantteja "m" ja "r" ei lasketa). Esimerkki kolmimoraisesta tavusta on sanan "alt-ta-ri" alkutavu.


title: Rauch

text: Rauch on itävaltalainen mehuja sekä jääteetä valmistava yritys. Rauchin perusti Frank Josef Rauch vuonna 1919 ja se on vieläkin alkuaikojen tyyliin perheyritys. Suomessa Rauchia myy ja markkinoi Mixtec Oy. Nykypäivänä Rauch on tullut tunnetuksi sen omista hiihdon maailmanmestaruuskilpailujen sponsoroinneista.


title: Rauch

text: Rauchin liikevaihto oli vuonna 2012 803 miljoonaa euroa, jonka myötä se on Itävallan suurin mehujen ja teejuomien valmistaja. Rauch on nykypäivänä erittäin suuressa suosiossa, sillä sen tuotteita myydään tällä hetkellä jo 45 eri maassa.


title: Vinci Clodumar

text: Vinci Niel Clodumar on naurulainen diplomaatti ja poliitikko. Hän toimi maansa ensimmäisenä pysyvänä YK-edustajana joulukuusta 1999 helmikuuhun 2005. Lisäksi Clodumar on toiminut muun muassa Pacific Islands Forum Groupin puhemiehenä.


title: Vinci Clodumar

text: Clodumar on syntyperäinen naurulainen, ja hänellä on myös marshallilaisia sukujuuria. Hän kouluttautui Australiassa insinööriksi ja sai tämän lisäksi lainopillisen koulutuksen Naurulla. Hän istui 1980–1990-lukujen aikana Naurun parlamentin jäsenenä Menengin vaalipiiristä. Clodumar pääsi myös maansa hallitukseen toimien oikeusministerinä (1989), terveys- ja koulutusministerinä (1989–1992), talousministerinä (1992–1994) sekä työ- ja yhteiskuntapalveluministerinä (1994–1995). Hänellä on puoliso Marion.


title: Cola nitida

text: Cola nitida on puulaji koolapuiden ("Cola") suvussa malvakasvien ("Malvaceae") heimossa. Se kasvaa luontaisena läntisessä Afrikassa. Lajia viljellään sen kolapähkinöiksi kutsuttujen siementen vuoksi. Kolapähkinöitä saadaan myös lähisukuisesta koolapuusta ("Cola acuminata"), eikä eri lajeista saatujen kolapähkinöiden välillä useinkaan tehdä eroa.


title: Cola nitida

text: "Cola nitida" on keskikokoinen puu. Se kasvaa noin 25 metriä korkeaksi. Latvus on yleensä avoimen leveä. Runko voi usein olla oksaton 8–20 metrin korkeuteen. Kaarna on harmahtavaa ja pitkittäin uurteista.


title: Cola nitida

text: Lehdet ovat yksinkertaisia, ehyitä ja ruodillisia. Lehtien nahkeapintainen lehtilapa on teräväkärkisen soikea, keskimäärin noin 16 senttimetriä pitkä ja noin 5 senttimetriä leveä. Lehdet ovat kiinnittyneet vuorottaisesti. Lehtiä kasvaa tyypillisesti vain lähellä oksien kärkiä.


title: Cola nitida

text: Kukat kehittyvät viuhkomaisiin kukintoihin lehtihankoihin. Kukat ovat terälehdettömiä, ja niiden tavallisesti valkoinen tai kellertävä kehä muodostuu yleensä viisiliuskaisesta verhiöstä. Kukat jakaantuvat yksineuvoisiin hedekukkiin ja kaksineuvoisiin kukkiin. Hedekukissa heteet ovat osittain yhteenkasvaneet yksittäiseksi tukuksi. Kaksineuvoisissa kukissa heteet kasvavat sikiäimen ympärillä rengasmaisesti. Kaksineuvoisissa kukissa on yleensä viisi emin luottia.


title: Cola nitida

text: Hedelmä on suurehko, pinnaltaan vihreä kota. Se muodostuu 1–6 enimmillään noin 13 senttimetriä pitkästä emin vartalosta. Jokaiseen emin vartalon muodostamaan liuskaan on kiinnittynyt 4–10 siementä. Siementen väri vaihtelee punaisesta valkoiseen. "Cola nitidalla" on tavallisesti kaksi sirkkalehteä.


title: Cola nitida

text: "Cola nitida" kasvoi alun perin luontaisena Länsi-Afrikan rannikolla Sierra Leonen ja Beninin välisellä alueella. Ihmiset ovat levittäneet lajia jo pitkään, ja nykyisin lajia kasvatetaan laajalti tropiikissa.


title: Cola nitida

text: "Cola nitida" kasvaa useimpien muiden koolapuiden tavoin trooppisissa alankometsissä, joissa on tyypillisesti pitkä sadekausi ja joiden vuoden keskilämpötila vaihtelee 23 ja 28 celsiusasteen välillä.


title: Cola nitida

text: "Cola nitidan" kolapähkinöiksi kutsuttuja siemeniä pureskellaan sellaisenaan sekä käytetään ruokien ja juomien valmistuksessa. Myös lähisukuisen koolapuun siemeniä käytetään samoin, eikä lajien siementen välillä useinkaan tehdä eroa. Koolapuuta on pidettykin joskus "Cola nitidan" synonyyminä. Yleensä ne kuitenkin luokitellaan kahdeksi eri lajiksi.


title: Koolapuu

text: Koolapuu ("Cola acuminata") on puulaji koolapuiden ("Cola") suvussa malvakasvien ("Malvaceae") heimossa. Se kasvaa luontaisena Afrikan länsi- ja keskiosissa. Koolapuuta pidetään joskus lähisukuisen lajin "Cola nitida" synonyyminä, mutta yleisesti näitä pidetään kuitenkin kahtena erillisenä lajina. Kumpaakin lajia viljellään niiden kolapähkinöiksi kutsuttujen siementen vuoksi.


title: Koolapuu

text: Koolapuu on keskikokoinen puu. Se voi kasvaa noin 30 metriä korkeaksi, mutta jää yleensä 10–20-metriseksi. Runko on usein oksainen lähes tyveen asti. Oksat ovat tavallisesti kohenevia ja tiheään haaroittuneita. Kaarna on harmahtavaa ja vanhemmiten korkkimaista.


title: Koolapuu

text: Lehdet ovat yksinkertaisia, ehyitä ja ruodillisia. Lehtilapa on nahkeapintainen, soikea tai vastapuikea ja tyvestään pyöristynyt. Se on keskimäärin noin 16 senttimetriä pitkä ja noin 5 senttimetriä leveä. Lehdet ovat yleensä kaartuneita tai vastakkaisesti taittuneita, harvoin suoria. Lehtiä kasvaa yleensä vain lähellä oksien kärkiä.


title: Koolapuu

text: Kukat kasvavat vaihtelevan kokoisissa kukinnoissa. Kukkien valkoinen tai kellertävä kehä on avoimen kuppimainen. Kukat jakaantuvat yksineuvoisiin hedekukkiin ja kaksineuvoisiin kukkiin, joita kasvaa tavallisesti samassa puussa.


title: Koolapuu

text: Hedelmä on suurehko, pinnaltaan ruskehtava kota. Se muodostuu useasta perättömästä, enimmillään noin 20 senttimetriä pitkästä emin vartalosta. Koolapuulla on tavallisesti 3–4 sirkkalehteä, joskus kuusikin.


title: Koolapuu

text: Koolapuu esiintyy luontaisena Länsi- ja Keski-Afrikassa Nigeriasta Gaboniin. Ihmiset ovat levittäneet lajia jo vuosisatoja ja nykyisin koolapuita kasvaa laajalti tropiikissa.


title: Koolapuu

text: Koolapuu kasvaa useimpien muiden suvun lajien tavoin trooppisissa alankometsissä, joiden vuoden keskilämpötila vaihtelee 23 ja 28 celsiusasteen välillä.


title: Koolapuu

text: Koolapuun kolapähkinöiksi kutsuttuja siemeniä pureskellaan sellaisenaan sekä käytetään ruokien ja juomien valmistuksessa. Lähisukuisen lajin "Cola nitida" siemeniä käytetään samoin, eikä lajien siementen välillä useinkaan tehdä eroa. Koolapuuta pidetäänkin joskus "Cola nitidan" synonyyminä. Yleisesti nämä kuitenkin luokitellaan kahdeksi erilliseksi lajiksi.


title: Haley Reinhart

text: Haley Reinhart (s. 9. syyskuuta 1990 Wheeling, Illinois) on yhdysvaltalainen laulaja ja lauluntekijä. Hän tuli tunnetuksi "American Idol" -kilpailun 10. kaudelta, jolla hän sijoittui kolmanneksi. Reinhart julkaisi ensimmäisen levynsä "Listen Up!" vuoden 2012 toukokuussa. Albumi sai hyviä arvosteluita, ja se nousi julkaisuviikollaan Yhdysvalloissa Billboard 200 -listan sijalle 17. Reinhartin toinen albumi "Better" julkaistiin 29. huhtikuuta 2016.


title: Haley Reinhart

text: Reinhart syntyi Wheelingissä Illinois’ssa 9. syyskuuta 1990. Hänen vanhempansa ovat muusikoita, ja Haley lauloi nuorena vanhempiensa cover-yhtyeessä. Hän opiskeli lukion jälkeen jazzia Harper Collegessa. Reinhartilla on sisko nimeltä Angie.


title: Haley Reinhart

text: Reinhart yritti "American Idoliin" ensimmäisen kerran vuonna 2010, mutta ei selvinnyt jatkoon alkukarsinnoista. Vuonna 2011 hän yritti uudelleen ja sijoittui lopulta koko kilpailun kolmanneksi.


title: Haley Reinhart

text: Muun muassa Adam Lambert ja Tom Hanks kertoivat kannattavansa Reinhartia "Idolissa".


title: Haley Reinhart

text: American Idolin jälkeen Reinhart teki levytyssopimuksen Interstate Records -yhtiön kanssa, ja hänen debyyttilevynsä "Listen Up!" julkaistiin 22. toukokuuta 2012. Levy on neo soul- ja R&B-vaikutteinen, ja sillä on vaikutteita Adelen, Duffyn ja Amy Winehousen musiikista. Reinhart kirjoitti itse lähes kaikki albumin kappaleet ja äänitti ne yleensä samana päivänä. Levyä myytiin Yhdysvalloissa sen julkaisuviikolla 20 000 kappaletta, ja se debytoi Billboard 200 -listan sijalla 17. Albumi sai hyviä arvosteluja muun muassa AllMusicilta ja "The New York Timesilta". Loppuvuonna 2012 Interstate Records katkaisi sopimuksensa Reinhartin kanssa.


title: Haley Reinhart

text: Lokakuussa 2015 Reinhart julkaisi cover-version Elvis Presleyn kappaleesta ”Can't Help Falling in Love. Huhtikuussa 2016 hän julkaisi singlen ”Better” sekä samannimisen albumin. Albumi julkaistiin yhtiöiden ole ja red dot kautta.


title: Marlene Moses

text: Marlene Inemwin Moses (s. 1961 Nauru) on naurulainen diplomaatti ja poliitikko. Hänestä tuli vuonna 2005 maansa pysyvä YK-edustaja. Hän oli tätä aiemmin toiminut vuodesta 2003 siellä varaedustajana. Hän opiskeli Canberrassa sekä Melbournessa, Australiassa, ja aloitti diplomaattisen uransa vuonna 1983. Hän on naimaton.


title: Marlene Moses

text: Moses toimi Naurun sisäministerinä vuosina 1999–2000 ja terveysministerinä 2000–2003. Hänet valittiin Alliance of Small Island Statesin puhemieheksi vuosina 2009–2011 virassa olleen Dessima Williamsin seuraajana.


title: Kakuma

text: Kakuma on kaupunki Kenian luoteisosassa noin sadan kilometrin päässä Etelä-Sudanista. Kaupungissa sijaitsevan pakolaisleirin runsaasta 100 000 pakolaisesta lähes puolet on somalialaisia. Loput ovat etupäässä sudanilaisia ja eteläsudanilaisia.


title: Sampo Lassila

text: Sampo Lassila on suomalainen kontrabasisti, säveltäjä ja tuottaja. Valmistuttuaan Sibelius-Akatemiasta hän on työskennellyt poikkeuksellisen monipuolisesti eri musiikinlajien parissa suomalaisessa musiikkielämässä.


title: Sampo Lassila

text: Lassilan uran tärkeisiin yhtyeisiin ovat kuuluneet muun muassa oma yhtye Sampo Lassila Narinkka, Hongisto-Tapio Quartet, Hugrimen, Edward Vesala Sound & Fury, Krakatau, Free Okapi, Eero Hämeenniemen Nada -yhtye, Doina Klezmer, Zagros-kamariensemble, Avanti! ja Sinfonia Lahti.


title: Sampo Lassila

text: Musiikillisesti Lassila on keskittynyt erityisesti modernin jazzin, uuden etnomusiikin, improvisoidun musiikin ja kamarimusiikin saroille, joiden parissa hän on toiminut useissa suomalaisen musiikin huippuyhtyeissä muusikkona, säveltäjänä, sovittajana ja yhtyeliiderinä.


title: Sampo Lassila

text: Kaikkiaan Lassilan diskografiaan kuuluu noin 80 albumia, joista Sampo Lassila Narinkka -yhtyeen "Suomiklezmer"-albumi on hänen profiililevynsä musiikintekijänä. Sillä levyllä hän esiintyy sekä säveltäjänä, sovittajana, tuottajana että muusikkona soittaen useita soittimia.


title: Sampo Lassila

text:
Lassila on esiintynyt laajasti Suomessa sekä useimmissa Euroopan maissa, Venäjällä, Kiinassa, Japanissa, Meksikossa, Beninissä ja Yhdysvalloissa. Säveltäjänä Lassilan teosluetteloon kuuluu noin 90 teosta sooloteoksista erilaisiin yhtyekokoonpanoihin aina sinfoniaorkesteriin asti. Hän on säveltänyt musiikkia myös tanssiteoksiin, erityisesti koreografi Tommi Kitin teoksiin sekä dokumenttielokuviin.
Sinfonia Lahden muusikkona noin 67 albumia, joista muun muassa Gramophone-palkintoja. Sibeliuksen orkesteriteosten kokonaislevytys.


title: Lullaby of Broadway

text: ”Lullaby of Broadway” on Harry Warrenin säveltämä ja Al Dubinin sanoittama musiikkikappale vuoden 1934 elokuvasta "Valkoinen rapsodia" (). Kappaleen esitti elokuvassa Wini Shaw ja se palkittiin parhaan laulun Oscar-palkinnolla.


title: Lullaby of Broadway

text: Elokuvan tuotantovaiheessa Warner Bros. -yhtiön Jack Warner ei pitänyt kappaleen sanoituksesta ja halusi, että melodia esitettäisiin toisilla sanoilla. Warren kieltäytyi vaihtamasta sanoitusta ja tarjoutui jopa säveltämään kokonaan uuden kappaleen uusilla sanoilla voidakseen pitää Dubinin sanoituksen ”Lullaby of Broadwayn” melodiassa. Laulaja Al Jolson piti kappaleesta ja pyysi Warnerilta lupaa käyttää sitä omassa elokuvassaan "Casino de Paris" (engl. "Go into Your Dance"). "Valkoisen rapsodian" ohjaaja Busby Berkeley ei suostunut luopumaan kappaleesta, ja lopulta Warner suostui kappaleen käyttöön elokuvassa alkuperäisellä sanoituksella.


title: Jane Jimmy Chigiyal

text: Jane Jimmy Chigiyal (s. 3. huhtikuuta 1967) on mikronesialainen diplomaatti. Hänestä tuli joulukuussa 2011 maansa pysyvä YK-edustaja. Hän aloitti työskentelyn Mikronesian liittovaltion ulkoministeriön palveluksessa vuonna 1991 ja toimi vuosina 2009–2011 varaulkoministerinä. Chigiyal on saanut kandidaatin arvon julkishallinnossa Kalifornian osavaltionyliopistosta Chicosta 1990 ja maisterin arvon kansainvälisissä suhteissa ja kaupassa Monash-yliopistosta Australiasta.


title: Jane Jimmy Chigiyal

text: Chigiyal on Mikronesian liittovaltion ensimmäinen naispuolinen suurlähettiläs. Hän on naimisissa.


title: Scandinavian Music Groupin diskografia

text: Tämä artikkeli on Scandinavian Music Groupin diskografiasta.


title: Alex Stalock

text: Alexander Joseph Stalock (s. 28. heinäkuuta 1987 Saint Paul, Minnesota, Yhdysvallat) on yhdysvaltalainen jääkiekkomaalivahti, joka edustaa NHL-seura Minnesota Wildiä.


title: Alex Stalock

text: Stalock pelasi Minnesota-Duluthin yliopistojoukkueessa kolme vuotta ennen ammattilaisuraansa.


title: Alex Stalock

text: 1. helmikuuta 2011 Stalock teki NHL-debyyttinsä, kun hänet vaihdettiin Antti Niemen tilalle. Hän pelasi ottelussa 29 minuuttia ja 47 sekuntia. Hän torjui kaikki yhdeksän laukausta, kun San Jose Sharks voitti Phoenix Coyotesin 5–3. Pian lyhyen debyyttinsä jälkeen Stalock lähetettiin farmijoukkue Worcester Sharksiin. 4. helmikuuta ottelussa Manchester Monarchsia vastaan Dwight Kingin luistin viilsi Stalockin polvea, jonka seurauksena Stalock joutui olemaan loppukauden 2010–2011 sivussa. Hänen hermonsa jouduttiin korjaamaan leikkauksella ja hänellä meni kuukausia kuntoutuksessa. Stalock teki paluun 21. tammikuuta 2012, jolloin hän oli aloittavana maalivahtina San Josen ECHL:ssä pelaavassa farmijoukkue Stockton Thunderissa. Kuuden Stocktonissa pelatun kauden jälkeen Stalock kutsuttiin takaisin Worcesteriin.


title: Alex Stalock

text: 10. heinäkuuta 2013 San Jose ja Stalock solmivat yhden vuoden jatkosopimuksen. Syyskuussa 2013 hänet valittiin NHL:ään varamaalivahdiksi kaudeksi 2013–2014. Stalock oli ensimmäisen kerran urallaan aloittavana maalivahtina 27. lokakuuta, jolloin torjui 38 laukausta, kun San Jose voitti 5–2 -lukemin Ottawa Senatorsin.


title: Alex Stalock

text: 16. tammikuuta 2014 Stalock pelasi NHL-uransa ensimmäisen nollapelin torjumalla kaikki laukaukset 3–0 -voitossa Florida Panthersista. 27. tammikuuta Stalock teki San Josen uuden seuraennätyksen pitämällä maalinsa puhtaana 178 minuuttia ja 55 sekuntia putkeen. Edellinen ennätys oli 7 minuuttia ja 37 sekuntia vähemmän nollan pitäneen Evgeni Nabokovin nimissä. Stalock pääsi 28. huhtikuuta 2014 pelaamaan ensimmäisen kerran aloittavana maalivahtina pudotuspeleissä Los Angeles Kingsiä vastaan. 24. helmikuuta 2016 Stalock kaupattiin Toronto Maple Leafsiin vaihdossa James Reimeriin.


title: Dadaab

text: Dadaab on kaupunki Kenian koillisosassa noin sadan kilometrin päässä Somalian rajasta. Dabaabissa on pakolaisleiri, jossa on lähes 470 000 pakolaista. Suurin osa on tullut Somaliasta.


title: Hu Chunhua

text: Hu Chunhua () on kiinalainen poliitikko ja Guangdongin maakunnan korkein edustaja kommunistisessa puolueessa. Hu seurasi virassa Wang Yangia joulukuussa 2012. Hu toimi samassa virassa Sisä-Mongolian maakunnassa ennen siirtymistä Guangdongiin.


title: Bara (Svedala)

text: Bara on taajama Etelä-Ruotsissa Svedalan kunnassa. Taajama kuuluu Skånen lääniin ja Skånen historialliseen maakuntaan. Vuoden 2010 lopussa taajamassa oli 3 444 asukasta. Bara oli aikaisemmin samannimisen Baran kunnan keskustaajama, mutta kunta liitettiin Svedalan kuntaan vuonna 1977.


title: Raymond B. Egan

text: Raymond B. Egan (14. marraskuuta 1890 Windsor – 13. lokakuuta 1952 Westport) oli kanadalaissyntyinen populaarimusiikin sanoittaja. Kaksivuotiaana Yhdysvaltoihin muuttanut Egan opiskeli Michiganin yliopistossa ja muutti vuonna 1920 New Yorkiin sanoittamaan musiikkia Broadway-näytelmiin. Hän työskenteli muun muassa Walter Donaldsonin, Ted Fio Riton, Harry Tierneyn, Richard Whitingin ja Gus Kahnin kanssa.


title: Raymond B. Egan

text: Eganin Broadway-näytelmiin kuuluvat muun muassa "Robinson Crusoe, Jr.", "Silks and Satins" ja "Holka Polka". Hän sanoitti kappaleita myös elokuviin kuten "Paramount on Parade" (1930), "Punatukkainen Lilli" (1932) ja "Naisten suosikki" (1933).


title: Raymond B. Egan

text: Raymond Egan kuoli Westportissa, Connecticutissa, vuonna 1952.


title: Juan Antonio Anquela

text: Juan Antonio Albacete Anquela (s. 11. syyskuuta 1957 Linares, Espanja) on entinen espanjalainen jalkapalloilija ja nykyinen valmentaja.


title: Juan Antonio Anquela

text: Ennen Granadaan siirtymistä vuonna 2012 Anquela valmensi neljä vuotta madridilaisseura Alcorcónia. Granadan jälkeen hän on valmentanut Numanciaa, Huescaa sekä vuodesta 2017 Real Oviedoa.


title: Preemraff Lysekil

text: Preemraff Lysekil () on Ruotsin suurin öljynjalostamo, joka sijaitsee maan lounaisosissa Lysekilin kunnassa. Öljy-yhtiö Preemin omistama jalostamo sijaitsee syvän ja navigointiin sopivan Bjofjordenin rannalla linnuntietä noin kahdeksan kilometriä Lysekilin kuntakeskuksen pohjoispuolella. Jalostamon on lupa jalostaa enintään 11,4 miljoonaa tonnia öljytuotteita vuodessa ja se pyrkii lähelle tätä tavoitetta.


title: Preemraff Lysekil

text: Preem-yrityksen Lysekilin öljynjalostamolla on oma teollisuussatamansa, johon tuodaan jalostamon tarvitsema raakaöljy ja jonka kautta jalostustuotteet viedään markkinoille. Lupaehtojensa mukaisesti toimien satamaan tuodun raakaöljyn ja pois laivattujen öljynjalostustuotteiden kokonaismäärä voi yltää 20 miljoonan tonnin suuruusluokkaan vuodessa. Tämä merkitsee, etää Lysekilin öljynjalostamon satama Bjofjordenissa on usean vuoden ajan ollut rahtimäärältään Ruotsin toiseksi suurin satama.


title: Preemraff Lysekil

text: Satamaan kuuluva öljylaituri on jalostamoalueen länsirannalla. Öljyä sinne tuodaan noin 90 tankkerilla vuosittain, jotka tankkerit voivat olla suuria, jopa 500 000 DWT:n supertankkereita. Satamaan saapuvien alusten syväys saa olla enintään 25 metriä; vedensyvyys satama-alueella on 28 metriä. Öljy pumpataan tankkereista jalostamon neljään 200 000 kuutiometrin raakaöljyn kalliovarastoon. Niistä öljyä pumpataan tarpeen mukaan maanpinnalla oleviin säiliöihin, joista jalostamiseen käytetty öljy otetaan. Ruotsin valtion varmuusvarastointia varten jalostamoalueella on lisäksi 2,3 miljoonan öljykuution lisävarastoluolat, jotka ovat vajaakäytössä.


title: Preemraff Lysekil

text: Öljynjalostustuotteita varten jalostamolla on yhteensä 750 000 kuutiota maanpintasäiliötilaa sekä 187 000 kuutiota kalliovarastoja dieselöljyn ja lämmitysöljyn varastoimiseksi. Lisäksi on pienemmät propaanin, butaanin ja propeenin varastosäiliöt. Jalostamon pohjoisrannalla on öljytuotteiden vientilaiturit, yhteensä viisi aluspaikkaa. Jalostamotuotteita viedään satamasta kaikkiaan noin 1 700 aluskäynnillä vuosittain.


title: Preemraff Lysekil

text: Jalostamoon on rakennettu vuosina 2012-2014 0,2 miljoonan tonnin vuosituontiin tähtäävä LNG-tuontiterminaali. Nesteytettyä maakaasua käyttämällä yhtiö aikoi vähentää merkittävästi öljynjalostuksen hiilidioksidipäästöjään. LNG:a suunniteltiin toimitettavan myös satamaa käyttäville aluksille ja ruotsalaiselle teollisuudelle. LNG-tuontiterminaali otettiin operatiiviseen käyttöön lokakuussa 2014.


title: Edward Eliscu

text: Edward Eliscu (2. huhtikuuta 1902 New York – 18. kesäkuuta 1998 Newton) oli yhdysvaltalainen sanoittaja, näytelmäkirjailija, näyttelijä ja musiikkituottaja. Hän sanoitti uransa aikana kappaleita Broadway-näytelmiin ja yli 40 elokuvaan.


title: Edward Eliscu

text: Tunnetuimpiin Eliscun sanoittamista elokuvista kuuluu "Carioca" (), jonka pääosaa esitti Fred Astaire ja jonka kappale ”Carioca” oli parhaan laulun Oscar-ehdokkaana. Hän teki käsikirjoituksen muun muassa elokuviin "Continental – hupainen avioero" (1933), "Kesälesken harha-askel" (1947) ja "Three Husbands" (1950). Hän työskenteli urallaan useiden säveltäjien kanssa, mukaan lukien Jay Gorney, Johnny Green, Gus Kahn ja Vernon Duke.


title: Edward Eliscu

text: Eliscu toimi American Guild of Authors and Composers -yhdistyksen puheenjohtajana vuodesta 1968 vuoteen 1973. Hänet valittiin Songwriters Hall of Fameen vuonna 1975.


title: Carioca

text: Carioca () on portugalinkielinen termi, jolla tarkoitetaan Rio de Janeiron syntyperäistä asukasta. Termillä voidaan viitata myös seuraaviin asioihin:


title: Lindö

text: Lindö on taajama Norrköpingin kunnassa Ruotsissa. Se kuuluu Itä-Götanmaan lääniin ja Itä-Götanmaan historialliseen maakuntaan. Taajama sijaitsee Itämeren lahden Bråvikenin länsipäässä sen etelärannalla. Lindö sijaitsee vain viiden kilometrin päässä Norrköpingin kaupungin muodostamasta taajamasta. Vuoden 2010 lopussa Lindössä oli 4 915 asukasta.


title: Lindö

text: Alueella on Lindön kappeli ja pienvenesatama. Rakennuskanta koostuu omakotitaloista, ja Lindö onkin Norrköpingin esikaupunki. Lindö jaetaan viiteen osaan, jotka ovat:


title: Landskronan museo

text: Landskronan museo on Ruotsissa Landskronassa sijaitseva museo, joka esittelee alueen historiaa. Se sijaitsee vuosina 1751-1760 rakennetussa Adolf Fredrikin kasarmitalossa Raatihuoneentorin laidalla. Perusnäyttelyiden lisäksi museossa on noin 15 vaihtuvaa näyttelyä vuosittain.


title: Lyckselen metsämuseo

text: Lyckselen metsämuseo on Ruotsissa Lyckselen kunnassa sijaitseva museo. Museossa on esillä näyttelyitä esimerkiksi metsätalouden historiasta aikojen kuluessa, kokoelma saamelaisiin liittyviä esineitä ja moottorisahoja.


title: Falsterbon museo

text: Falsterbon museo on Ruotsissa Vellingen kunnan Falsterbossa sijaitseva museo, joka esittelee alueen historiaa. Siitä huolehtii Falsterbonäsets Museiförening -niminen yhdistys. Yhdistys on perustettu vuonna 1930 ja aluksi museo sijaitsi Falsterbon vanhan torin laidalla, kunnes nykyinen rakennus valmistui vuonna 1940.


title: Nässjön rautatiemuseo

text: Nässjön rautatiemuseo on Ruotsin Nässjön kunnassa sijaitseva liikennemuseo. Siellä esitellään Ruotsin rautateiden historiaa, vetureita ja vaunuja. Ratapihalle on rakennettu asemamiljöö 1900-luvun alun tyyliin.


title: Jēkabs Rēdlihs

text: Jēkabs Rēdlihs (s. 29. maaliskuuta 1982 Riika, Latvian SNT, Neuvostoliitto) on latvialainen jääkiekkoilija, joka edustaa Dinamo Riikaa.


title: Jēkabs Rēdlihs

text:
Rēdlihs on pelipaikaltaan puolustaja, ja hän ampuu vasemmalta. Columbus Blue Jackets varasi Rēdlihsin NHL:ään numerolla 119 vuonna 2002. Rēdlihs pelaa numerolla 36.
Rēdlihs on jääkiekkoperheestä, ja hänen veljensä Miķelis Rēdlihs ja Krišjānis Rēdlihs ovat myös jääkiekkoilijoita. He ovat pelanneet yhdessä Latvian jääkiekkomaajoukkueessa.


title: Dzmitryi Mjaleška

text: Dzmitryi Viktaravitš Mjaleška (, ) (s. 8. marraskuuta 1982 Minsk Neuvostoliitto) on valkovenäläinen jääkiekkoilija. Hän on oikea laitahyökkääjä ja käyttää pelinumeroa 19.


title: Dzmitryi Mjaleška

text: Meleshko on pelannut urallaan Valko-Venäjän pääsarjaa sekä KHL:lää. Meleshko on pelannut usein Valko-Venäjän maajoukkueessa. Hän on käynyt yhdeksät jääkiekon maailmanmestaruuskilpailut ja lisäksi vuoden 2010 olympialaiset.


title: Herkuleen kosto

text: Herkuleen kosto (, ) on vuonna 1960 valmistunut italialais-ranskalainen seikkailuelokuva. Peplum-lajityyppiin kuuluvan elokuvan on ohjannut Vittorio Cottafavi. Sen päähenkilöä Herkulesta esittää yhdysvaltalainen kehonrakentaja Lou Degni alias Mark Forest.


title: Herkuleen kosto

text: Herkuleen vangittua Kerberoksen jumalat langettivat kirouksen, jonka mukaan hänen poikansa ei saa astua kuninkaan palatsiin. Kymmenen vuotta myöhemmin Herkuleen poika Hyllos rakastuu Oikhalian kuninkaan Eurytoksen tyttäreen Theaan. Theban rikkauksia tavoitteleva Eurytos käyttää tilannetta hyväkseen ja yrittää saada Hylloksen myrkyttämään avioliittoa vastustavan isänsä. Alkinoe-niminen orja paljastaa juonen Hyllokselle, jonka Eurytoksen miehet yrittävät vangita. Herkules pelastaa poikansa, mutta Alkinoe jää kiinni ja joutuu kidutetuksi. Eurytoksen neuvonantaja Tindar neuvoo kuningasta yrittämään samaa juonta Thean avulla, mutta suunnitelma epäonnistuu. Sen jälkeen Eurytos kaappaa Herkuleen vaimon Deianeiran Oikhaliaan. Raivostunut Herkules tuhoaa kaupungin ja tappaa sen kuninkaan. Samalla Hyllos vapautuu jumalten kirouksesta.


title: Herkuleen kosto

text: Cottafavin "Herkuleen kosto" oli järjestyksessä kolmas Herkules-elokuva Pietro Franciscin "Voittamattoman Herkuleen" ja sen jatko-osan "Herkuleen ja Lyydian kuningattaren" jälkeen. Galatea-yhtiön Nello Santi päätti yllättäen luopua aiheesta ja antoi sen tuottaja Achille Piazzille, joka ryhtyi tekemään seuraavaa Herkules-elokuvaa ohjaaja Vittorio Cottafavin kanssa. Steve Reeves olisi ollut valmis jatkamaan roolissa, mutta halusi työskennellä vain Pietro Franciscin ohjauksessa. Niinpä Cottafavin "Herkuleen koston" sankariksi tuli amerikanitalialainen Lou Degni, jolla ei ollut lainkaan aiempaa näyttelijäkokemusta.


title: Herkuleen kosto

text: "Herkuleen kosto" on värikäs, paikoin psykedeelisiäkin sävyjä saava seikkailuelokuva, jonka surrealistista vaikutelmaa korostavat pienellä budjetilla toteutetut erikoistehosteet. Näyttävän ruumiinrakenteen omaavan Degnin esittämä kreikkalaisen mytologian sankari on Reevesin Herkulesta luonnollisempi ja pehmeämpi, mutta pian hänkin luovutti osan seuraavalle kehonrakentajalle Reg Parkille jatkaen näyttelijänuraansa lukuisissa Maciste-elokuvissa.


title: Herkuleen kosto

text: Elokuvan yhdysvaltalaiseen versioon liittyy tarina American International Picturesin ja italialaisten tuottajien välisestä konfliktista. AIP:n James H. Nicholson ja Samuel Z. Arkoff olivat solmineet Piazzin ja Gianni Fuchsin kanssa sopimuksen George Worthing Yatesin käsikirjoittaman elokuvan "Goliath and the Dragon" (”Goljat ja lohikäärme”) tekemisestä Italiassa. Italialaiset vaativat yllättäen sen kustannuksiin 50 prosentin korotusta, jolloin amerikkalaiset päättivät luopua koko projektista. "Herkuleen koston" ylitettyä budjettinsa tuottajat tarjosivat sitä AIP:lle, joka suostui rahoittamaan elokuvan loppuun sillä ehdolla, että italialaiset kuvaavat ylimääräisen kohtauksen, jossa käytettäisiin yhtiön jo edellistä projektia varten Roomaan lennättämää lohikäärmeen päätä. Piazzin ja Cottafavin seuraavasta elokuvasta "Herkules – Atlantiksen valloittaja" amerikkalaisyhtiö kuitenkin kieltäytyi kategorisesti.


title: Herkuleen kosto

text: Yhdysvalloissa AIP leikkautti "Herkuleen koston" uudelleen lisäten siihen Jim Danforthin animoiman lohikäärmeen ja Les Baxterin musiikin. Herkuleesta tehtiin Goljat ja elokuva sai alkuperäisen projektin mukaan nimen "Goliath and the Dragon". Samalla sen ennestään sekava juoni muuttui lähes käsittämättömäksi. Tästä huolimatta elokuva oli suuri kaupallinen menestys.


title: Herkuleen kosto

text: Elokuvan eurooppalainen versio on julkaistu DVD:llä Ranskassa ja Saksassa. Saksalainen julkaisu käsittää myös italiankielisen ääniraidan. Amerikkalainen versio on saatavilla Something Weird Videon DVD:nä.


title: Bajo Cero

text: Bajo Cero on vuonna 2002 perustettu suomalainen maailmanmusiikkiyhtye. Yhtye julkaisi debyyttialbuminsa "Óyela" vuonna 2012.


title: Bajo Cero

text: Bajo Cero on perustettu Oulussa vuonna 2002. Yhtyeen kaikilla silloisilla jäsenillä oli taustaa flamencomusiikissa, ja Bajo Ceron ohjelmisto koostuikin ensimmäisten vuosien ajan perinteisestä flamencomusiikista. Myöhemmin yhtye siirtyi oman materiaalin esittämiseen ja laajensi tyylisuuntaansa flamencosta muuhun maailmanmusiikkiin ja populaarimusiikkiin. Yhtye julkaisi debyyttialbuminsa 2012 ja se on soittanut lukuisilla merkittävillä suomalaisfestivaaleilla, kuten Pori Jazz, Ilosaarirock, Provinssirock, Qstock ja Tampereen flamencoviikko.


title: Bajo Cero

text: Bajo Ceron musiikki pohjautuu flamencoon, mutta yhtye on luonut omanlaisensa soundin, jota he kutsuvat nimellä world fusion. Flamencon lisäksi vaikutteita on otettu muun muassa muusta maailmanmusiikista, rockista ja elektronisesta musiikista.


title: Aleh Antonenka

text: Aleh Uladzimiravitš Antonenka (, , s. 1. heinäkuuta 1971 Minsk, Neuvostoliitto) on valkovenäläinen jääkiekkoilija, pelipaikaltaan oikea laitahyökkääjä. Hän pelasi pitkään niin seura- kuin maajoukkuetasolla. Antonenka tunnetaan nopeakätisenä rangaistuslaukausspesialistina.


title: Aleh Antonenka

text: Antonenka aloitti pääsarjauransa vuonna 1988 Dinamo Minskissä, joka tuolloin pelasi Neuvostoliiton pääsarjaa. Antonenka on pelannut myös Venäjän superliigaa, Valko-Venäjän pääsarjaa sekä KHL:ää. Hän on pelannut useasti Valko-Venäjän jääkiekkomaajoukkueessa, yhteensä 68 ottelua arvokisoissa ja tehnyt niissä 43 tehopistettä. Antonenka lopetti uransa H’K Homelin joukkueessa.


title: Dream Team Cheerleaders

text:
Dream Team Cheerleaders DTC ry on vuonna 1998 perustettu Pirkanmaan suurin ja menestyksekkäin kilpacheerleadingiin erikoistunut urheiluseura. Seurassa harrasti vuonna 2016 noin 350 cheerleaderia neljässä eri ikäluokassa, niin kilpa-, kuin harrastetasolla: mikrot 5–6-vuotiaat, minit 6–12-vuotiaat, juniorit 12–15-vuotiaat ja naiset yli 15-vuotiaat.
Joukkueita seurassa on kuusitoista, ja suurin osa harrastajista on lapsia ja nuoria. Dream Team pyrkii tarjoamaan jokaiselle urheilijalle mielekästä ja tasokasta valmennusta turvallisessa ja kannustavassa ilmapiirissä.
Dream Team on Suomen Cheerleadingliiton SCL:n jäsen, joka valvoo ja kehittää lajia Suomen sisällä.


title: Dream Team Cheerleaders

text: Dream Teamin joukkueet on jaettu iän ja tason mukaan.


title: Liselotte Landbeck

text: Liselotte Landbeck (13. tammikuuta 1916 Wien, Itävalta-Unkari – 15. helmikuuta 2013 Quintal, Ranska) oli itävaltalais-belgialainen taito- ja pikaluistelija. Hän teki useita maailmanennätyksiä pikaluistelussa. Taitoluistelussa hän edusti Garmisch-Partenkirchenin talviolympialaisissa 1936 Belgiaa ja sijoittui naisten yksinluistelussa neljänneksi. Lisäksi hän oli muun muassa yksinluistelun kaksinkertainen Itävallan mestari vuosina 1934–1935 ja sai kaksi hopeaa Euroopan-mestaruuskilpailuissa 1934–1935 sekä pronssia vuoden 1934 maailmanmestaruuskilpailuissa.


title: Liselotte Landbeck

text: Landbeck meni naimisiin taitoluistelijakollegansa Robert Verdunin kanssa. Helmikuussa 2011 paljastettiin, että hänellä oli vuosina 1939–1940 ollut myös Leopold III:n kanssa suhde, josta syntyi tytär Ingeborg. Pian lapsen syntymän jälkeen Landbeck ja Verdun erosivat. Landbeck nai toisen belgialaisen, joka adoptoi Ingeborgin. Perhe eli Ruotsissa ja Belgiassa, ja sittemmin tytär muutti Yhdysvaltoihin. Landbeckin kerrottiin helmikuussa 2011 asuvan eteläeurooppalaisessa vanhainkodissa.


title: Luettelo Korisliigassa pelanneista NBA-pelaajista

text: Tämä on luettelo Korisliigassa pelanneista NBA-pelaajista.


title: Leftoverture

text: Leftoverture on progressiivista rockia soittavan yhdysvaltalaisen Kansas-yhtyeen neljäs albumi. Se julkaistiin vuonna 1976 ja uudelleen vuonna 2001, cd-formaatissa. Albumi on yksi yhtyeen tunnetuimpia ja levyn aloituskappale "Carry On Wayward Son" on Kansasin tunnetuin kappale.


title: Julebrus

text: Julebrus (""joululimonadi"") on yhteisnimitys erilaisille norjalaisille limonadityypeille, joita perinteisesti on myyty joulunaikaan mutta joita nykyään on kauppojen valikoimissa lokakuusta tammikuuhun. Julebrus on usein punaista tai punaruskeaa, mutta sitä löytyy myös vihreänä ja keltaisena.


title: Karlshamnin satama

text: Karlshamnin satama () on Ruotsin eteläosassa, Blekingen läänin Karlshamnin kunnassa sijaitseva satama. Rahtimääränsä puolesta se kuuluu Ruotsin kymmenen suurimman kauppasataman joukkoon. Satama-alue on jakautunut kuuteen, osin toisistaan erilliseen osaan. Sataman eri laiturien yhteispituus on 3 kilometriä.


title: Karlshamnin satama

text: Satamasta on säännöllinen DFDS Seaways -yhtiön laivalinja (RoPax- tai RoRo-aluksilla) Liettuan Klaipedaan, Saksan Kieliin ja Venäjän Pietariin.


title: Karlshamnin satama

text: Karlshamnin sataman vuosittainen rahtimäärä:


title: Pataholm

text: Pataholm on entinen epäitsenäinen kauppala Ruotsissa. Pataholm sijaitsee Kalmarinsalmen länsirannalla Kalmarin läänissä ja Smålandin historiallisessa maakunnassa. Pataholmin epäitsenäinen kauppala ei muodostanut omaa kuntaansa, vaan se kuului osana Ålemin maalaiskuntaan. Epäitsenäinen kauppala liitettiin Ålemin kuntaan vuonna 1954, ja nykyään Pataholmin alue kuuluu Mönsteråsin kuntaan. Pataholm ei ole taajama eikä pientaajama.


title: Pataholm

text: Ruotsin vuoden 1950 väestönlaskennassa Pataholmin epäitsenäisen kauppalan maapinta-ala (ja samalla koko pinta-ala) oli 6 hehtaaria ja alueella oli 54 asukasta. Väestötiheys alueella oli siten 900,0 asukasta maaneliökilometriä kohti.


title: Notre Damen kellonsoittaja II

text: Notre Damen kellonsoittaja II (engl. "The Hunchback of Notre Dame II") on vuonna 2002 vain VHS:nä ja DVD:nä julkaistu animaatioelokuva, joka on jatkoa vuonna 1996 julkaistulle "Notre Damen kellonsoittajalle". Hahmot perustuvat Victor Hugon romaaniin "Pariisin Notre-Dame".


title: Notre Damen kellonsoittaja II

text: Quasimodo rakastuu ilkeän taikuri Sarouschin apulaiseen, Madellaineen. Madellaine on kuitenkin Sarouschin vallan alla, ja hän joutuu käyttämään Quasimodoa hyväkseen jotta rosvosirkuslaiset voivat varastaa arvokkaan kellon, Lafibellen.


title: Notre Damen kellonsoittaja II

text: Suomenkielisen version ohjasi Markus Bäckman ja käänsi Jarkko Cairenius.


title: Oskarström

text: Oskarström on taajama ja entinen kauppala Halmstadin kunnassa Länsi-Ruotsissa. Oskarström kuuluu Hallandin lääniin ja Hallandin historialliseen maakuntaan. Paikkakunta sijaitsee Smålandista Halmstadiin virtaavan Nissan-joen varrella. Vuoden 2010 lopussa taajamassa oli 4 071 asukasta.


title: Oskarström

text: Oskarströmin taajaväkinen yhdyskunta perustettiin Enslövin ja Slättåkran maalaiskuntiin vuonna 1905. Vuonna 1947 Oskarström erottiin näistä kunnista omaksi kauppalakseen. Vuoden 1971 kuntauudistuksessa Oskarströmin kauppala muutettiin Oskarströmin kunnaksi, joka vuonna 1974 liitettiin nykyiseen Halmstadin kuntaan. Kauppalalla ei ollut käytössään vaakunaa.


title: Oskarström

text: Oskarströmin seurakunta kattoi kauppalan alueen ja se erotettiin Enslövin ja Slättåkran seurakunnista vuonna 1957. Oskarströmin seurakunta on edelleen olemassa.


title: Jack Ryan: Shadow Recruit

text: Jack Ryan: Shadow Recruit on vuonna 2014 ensi-iltansa saanut Kenneth Branaghin ohjaama toimintatrillerielokuva. Elokuva perustuu kirjailija Tom Clancyn luomaan Jack Ryanin hahmoon. Alkuperäiskäsikirjoituksen on kirjoittanut David Koepp. Tarinassa nuori Jack Ryan selvittää terroristien juonta rahoitusmaailmassa.


title: Jack Ryan: Shadow Recruit

text: Nimiroolissa näyttelee Chris Pine, sivurooleissa muun muassa Keira Knightley ja Kevin Costner. Elokuvaa kuvattiin New Yorkissa, Moskovassa ja Lontoossa. Sen tuottivat Lorenzo di Bonaventura Di Bonaventura Picturesille sekä Mace Neufeld ja David Barron. Vastaavina tuottajina toimivat David Ellison, Dana Goldberg ja Paul Schwake Skydance Productionsilta sekä Tommy Harper.


title: Jack Ryan: Shadow Recruit

text: Kuultuaan syyskuun 11. päivän terroriteoista, London School of Economicsissa opiskellut John Patrick "Jack" Ryan liittyy Yhdysvaltain merijalkaväkeen. Afganistanissa hänen helikopterinsa ammutaan alas ja hänen selkärankansa vaurioiutuu vakavasti. Topiuessaan siitä hän tapaa kolmannen vuoden lääketieteen opiskelijan, Cathy Mullerin, sekä CIA:n virkamiehen Thomas Harperin, joka värvää hänet alaisekseen.


title: Jack Ryan: Shadow Recruit

text: Kymmenen vuotta myöhemmin Ryan työskentelee Wall Streetilla peitetehtävissä osakemarkkinoiden analyytikkona löytääkseen terroristeille suunnattuja rahoituksia. Venäjän hävitessä YK:n äänestyksessä ja ajautuessa siten heikkompaan asemaan öljyn viennin kanssa, Ryan huomaa Venäjän tehneen huomattavia Yhdysvaltain dollariin liittyviä tilinsiirtoja, eikä tiedostoihin päässyt käsiksi. Siirroista vastasi liikemies Viktor Cherevin.


title: Jack Ryan: Shadow Recruit

text: Ryan ilmoittaa tiedoistaan Harperin yhteyshenkilölle, jonka mukaan Ryanin itse täytyy mennä Moskovaan. Ryanin esimies Rob Behringer (Colm Feore) on yksi Cherevinin liiketuttavista ja Ryan suostuttelee tämän päästämään hänet Moskovaan tekemään tilintarkastuksen. Paikan päällä Embee Deng (Nonso Azonie), hänen henkivartijakseen värvätty mies, yrittää salamurhata hänet. Tapettuaan miehen Ryan lähettää hätäsanoman ja tapaa itse Harperin. Ryan kertoo Cherevinin pyrkivän sijoituksillaan tekemään Yhdysvalloista haavoittuvan, jolloin ennen sijoitusten uudelleenmyyntiö toteutettava terroristi-isku romahduttaisi dollarin ja ajaisi kaikki muut maat uuteen samanlaiseen lamaan kuin 1930-luvulla.


title: Jack Ryan: Shadow Recruit

text: Kun Ryan tapaa Cherevinin seuraavana päivänä, hän saa kuulla tilinsiirtoja koskevien ongelmayritysten olleen myyty. Sillä välin, Muller, joka oli nyt Ryanin kihlattu, oli saapunut itsekin Moskovaan, koska epäili häntä salasuhteesta. Vastoin naimattomien parien protokollaa, Ryan tunnustaa työskentelevänsä CIA:lle. Tämän johdosta Harper värvää Mullerin osallistumaan suunnitelmaan murtautua Cherevinin toimistoon. Parin ollessa illallisella Cherevinin kanssa, Ryan esittää epäkohteliasta ja poistuu päästäkseen Cherevinin toimistoon lataamaan tiedostot.


title: Jack Ryan: Shadow Recruit

text: Ryanille ja CIA:lle paljastuu, että Viktorin pojan, Aleksandrin (Alec Utgoff), kuolema oli lavastettu. Aleksandr oli Yhdysvalloissa peitetehtävissä. Ryan löytää taidoillaan tämän piilopaikan ja selvittää myös tulevan terrorihyökkäyksen kohteen, joka on itse Wall Street. Hän huomaa poliisiajoneuvoksi naamioidun auton ja lähtee tämän perään. Hän ajautuu kamppailuun Aleksandrin kanssa ja huomaa pommin olevan ajoneuvon sisällä. Hän ei kykene purkaamaan pommia, joten hän kaappaa auton ja ohjaa sen East Riveriin, ja hyppää ulos ennen kuin pommi räjähtää ja tappaa Aleksandrin. Sillä välin Venäjällä toiset salaliittolaiset tappavat Cherevinin. Ryan ja Harper saavat myöhemmin kutsun Valkoiseen taloon tapaamaan Yhdysvaltain presidenttiä.


title: Edgar Erikson

text: Edgar Erikson (1915–19. helmikuuta 1986) oli ahvenanmaalainen laivanvarustaja. Hänen isänsä merenkulkuneuvos Gustaf Erikson oli luonut vuonna 1913 perustamalleen "Rederiaktiebolaget Gustaf Eriksonille" ennen toista maailmansotaa maailman suurimman purjekauppalaivaston. Edgar Erikson oli astunut varustamon palvelukseen 20-vuotiaana vuonna 1935.


title: Edgar Erikson

text: Gustaf Eriksonin kuoltua vuonna 1947 Edgar Erikson jatkoi isänsä viimeisiä ponnisteluja eli yritti saada sodassa takavarikoidut laivat takaisin ja niille lasteja. Sotasaaliiksi Etelä-Afrikkaan joutunut "Lawhill" myytiin vuonna 1947. Britanniassa varastolaivana ollut "Archibald Russell" saatiin takaisin maaliskuussa 1948, se vietiin romutettavaksi lokakuussa 1949. Uuden-Seelannin lipun alla purjehtinut "Pamir" palautui omistajalleen niin ikään vuonna 1948, marraskuussa. Helmikuussa 1949 se suuntasi kohti Australiaa, viimeiselle maailmanympäripurjehdukselleen. Paluumatka kohti Kap Hornia ja Falmouthia alkoi 4223 tonnin vehnälastissa toukokuun lopulla. "Pamir" saapui Cornwalliin lokakuussa 1949 127 vuorokauden purjehduksen jälkeen. Sieltä se hinattiin Walesiin Penarthiin, jonne se jäi Brittien hallituksen varastolaivaksi. Erikson myi "Pamirin" runsaan vuoden kuluttua.


title: Edgar Erikson

text: Sodan ajan Maarianhaminassa turvassa ollut "Passat" teki viimeisen viljamatkan Australiaan samaan aikaan "Pamirin" kanssa. Laivat ajoivat takaisin Eurooppaan kilpaa. "Passatille" sattuivat suotuisammat tuulet ja se oli perillä Queenstownissa 110 vuorokauden purjehduksen jälkeen. Myös "Passat" purjehti Penarthiin ja jäi sinne varastolaivaksi ja lopulta myytiin yhdessä "Pamirin " kanssa. "Passat" päätyi museolaivaksi Travemündeen.


title: Edgar Erikson

text: Myös "Viking" oli ollut sodan ajan kotisatamassaan. Se purjehti vielä muutaman matkan, vei muun muassa puutavaraa East Londoniin ja Durbaniin Etelä-Afrikkaan ja nouti viimeisen vehnälastinsa Australiasta Lontooseen 1948. Muita lasteja ei tullut ja laiva myytiin 1951 Ruotsiin. "Viking" päätyi Göteborgiin merimieskouluksi ja myöhemmin hotelliksi.


title: Edgar Erikson

text: "Pommern" oli purjehtinut elokuussa 1939 Maarianhaminaan, jossa se oli sodan ajan kuten "Viking" ja "Passat". Heinäkuussa 1944 laiva hinattiin Tukholmaan, jossa se oli viljavarastona joulukuuhun saakka, jolloin se hinattiin Turkuun, lasti purettiin ja laiva hinattiin takaisin Maarianhaminaan. Gustaf Eriksonin kuoleman jälkeen "Pommern" oli myynnissä, mutta ostajaa ei löytynyt, purjerahtilaivojen aika oli ohi. Aluksen saattaminen purjehduskuntoon olisi vaatinut kalliita korjauksia. Vuonna 1953 Gustaf Eriksonin perilliset, Edgar Eriksson ja hänen sisarensa Eva Hohenthal lahjoittivat "Pommernin" Maarianhaminan kaupungille museolaivaksi.


title: Edgar Erikson

text: Purjelaivojen aika oli auttamatta ohitse myös Eriksonin varustamon kohdalla. Kun Edgar Erikson ei onnistunut enää saattamaan toimintaa kannattavaksi, hän päätti luopua purjelaivoista. Eriksonin varustamo vaihtoi ensin höyry- ja myöhemmin moottorikäyttöisiin aluksiin. Varustamo hankki kuivalastialuksia ja pakastekuljetuslaivoja.


title: Edgar Erikson

text: Edgar Erikson kuoli vuonna 1986 ja varustamossa tehtiin merkittäviä uudelleenjärjestelyjä. Jonkin aikaa toimitusjohtajana oli Edgar ja Solveig Eriksonin tytär Gun Erikson-Hjerling. 1999 vuoden lopun paikkeilla varustamolla oli 5 keskikokoista kuivalastialusta ja 20 modernia pakastekuljetuslaivaa.


title: Edgar Erikson

text: Vuonna 2012 varustamon tonnisto koostui kahdesta kuivalastialuksesta "Tingö" ja "Ahtela".


title: Edgar Erikson

text: Varustamo osti vuoden 2011 lopulla ahvenanmaalaisen Ansgar-varustamon, jolla oli 2 alusta liikenteessä ja yksi reservissä Tuolloin yhtiön toimitusjohtajan mukaan Eriksonilla oli noin 30 työntekijää.


title: Edgar Erikson

text: Edgar Erikson toimi vuodesta 1947 lähtien myös Uudenkaupungin telakan toimitusjohtajana.


title: Edgar Erikson

text: Hänen puolisonsa vuodesta 1937 lähtien oli hollantilaisyntyinen Solveig Erikson (1915–1999).


title: Aerodynamik (kappale)

text: Aéro Dynamik on saksalaisen konemusiikkiyhtyeen Kraftwerkin kappale vuoden 2003 albumilta Tour De France Soundtracks. Kappaleesta on tehty remixattu versio nimeltä "Aéro Dynamik (Intelligent Design Mix By Hot Chip)". Single julkaistiin vuonna 2004.


title: Nettikasino

text: Nettikasino on internetissä toimiva kasino, joka tarjoaa pelaajille uhkapelejä. Nettikasinot eroavat tavallisista kasinoista siten, että niillä ei useimmiten ole kasinotoimintaa muualla kuin internetissä.


title: Nettikasino

text: Nettikasinot tarjoavat pelaajille erilaisia nettiversioita rahapeleistä, kuten kolikkopelejä, progressiivisia jättipottipelejä, pokeria, rulettia, baccaratia, Lottoa, kenoa, bingoa ja raaputusarpoja. Suurimmat nettikasinopelejä tekevät firmat ovat Net Entertainment, Microgaming, Realtime Gaming, Playtech, International Game Technology ja CryptoLogic. Monia peleistä voi kokeilla ilmaiseksi ennen kasinolle rekisteröitymistä.


title: Nettikasino

text: Internetselaimella toimiva kasino toimii ilman minkään ohjelman latausta tietokoneelle. Pelejä voi siis pelata normaalisti internetin välityksellä. Useimmat pelit toimivat joko Macromedia Flashin, Macromedia Shockwaven tai Javan avulla. Nopea internetyhteys on hyödyksi pelejä pelattaessa tai pelit pyörivät hitaasti.


title: Nettikasino

text: Tietokoneelle ladattava kasino vaatii toimiakseen kasino-ohjelman lataamisen. Ohjelmiston lataaminen voi viedä aikaa, mutta kasinopelit ja grafiikat toimivat yleensä nopeammin kuin selaimella toimivassa kasinossa, sillä pelejä ei tarvitse joka kertaa erikseen ladata.


title: Nettikasino

text: Nettikasinoiden kasinopelejä voi pelata myös mobiilikasinolla. Näiden pelaamiseen riittää usein että kasinolle siirtyy mobiililaitteella ja kasino ohjaa automaattisesti vierailijan mobiiliversiolle kasinosta. Mobiilikasinoita voi myös ladata erillisillä mobiilisovelluksilla. Useat eri pelinvalmistajat tuottavat nykyään kasinopelejä joita voi myös pelata mobiilikasinolla.


title: Nettikasino

text: Useimmilta nettikasinoilta löytyvät pelit:Kasinobonukset ovat nettikasinoiden tarjoamia bonuksia. Nettikasinot tarjoavat näitä bonuksia saadakseen uusia asiakkaita tai lisätäkseen vanhojen asiakkaiden pelaamista. Usein bonuksilla pelaajia myös pyritään houkuttelemaan erilaisten juhlapyhien, urheilutapahtumien tai muiden suosittujen tapahtumien ohessa. Esimerkiksi joulukuussa lähes kaikki nettikasinot julkaisevat oman joulukalenterinsa, joissa jaetaan erilaisia tarjouksia. Koska nämä bonukset ovat ilmaista rahaa kasinolta, joutuu pelaaja kierrättämään mahdolliset voittonsa kasinolla. Tämä estää sen, että pelaaja ei voi vain lunastaa bonusta ja nostaa rahojaan ulos.


title: Nettikasino

text: Talletusbonuksen saa talletuksen yhteydessä. Useimmiten talletusbonus annetaan ensitalletuksen yhteydessä. Bonus on joku prosenttiosuus talletuksen määrästä, esimerkiksi 100 %. Ensitalletusbonukset ovat kasinoiden eniten käyttämiä bonuksia. Talletusbonukset sisältävät useasti kierrätysvaatimuksia, jolloin pelaaja joutuu kierrättämään kasinolla saamansa summan.


title: Nettikasino

text: Ilmaiskierrokset ovat nettikasinoiden tarjoamia ilmaisia pelikierroksia kasinopeleihin, joilla nettikasino pyrkii houkuttelemaan uusia asiakkaita. Ilmaiskierroksia jaetaan useimmiten joko rekisteröitymisen yhteydessä uusille asiakkaille tai sähköpostin välityksellä vanhoille asiakkaille. Ilmaiskierroksia nettikasinot voivat jakaa ilman talletusvaatimuksia tai rahatalletuksen yhteydessä. Myös ilmaiskierrokset sisältävät useasti kierrätysvaatimuksia, mutta osa nettikasinoista tarjoaa uusille pelaajille ilmaiskierroksia ilman kierrätysvaatimuksia.


title: Nettikasino

text: Ilmaiskierrokset ovat nykypäivänä yleisin ja käytetyin casinobonuksien muoto. Tämä johtuu siitä, että ilmaiskierroksien jakaminen pelaajille on nettikasinolle edullisempaa kuin ilmaisen pelirahan antaminen. Ilmaiskierrokset ovat arvoltaan yleensä 0,1 - 0,25€. Jos kasino antaa pelaajalle esim. 10€ ilmaista pelirahaa, pystyy pelaaja pelaamaan 100 kappaletta 0,1€ arvoisia kierroksia. Nykyään kasino antavat netissä pelaajille 10-20 ilmaiskierrosta ilman talletusta, jonka kustannus kasinolle on vain 1-2€. Verrattuna ilmaiseen pelirahaan, voimme todeta näiden ilmaiskierroksien olevan huomattavasti edullisempia kasinon tarjoamia bonuksia.


title: Nettikasino

text: Ilmaisella pelirahalla tarkoitetaan bonusrahaa, jonka pelaaja saa pelitilinsä avaamisen yhteydessä ilman rahan tallettamista. Ilmaisrahalla saadut voit useimmiten myös kotiuttaa ilman rahan tallettamista. Osa ilmaisbonuksista on tarjolla vain tietylle asiakasryhmälle, esimerkiksi suomalaisille. Ilmaisen pelirahan avulla voit tutustua nettikasinoihin ilman suurempaa riskiä.


title: Nettikasino

text: Erittäin harva nettikasino tarjoaa ilmaista pelirahaa ilman vaatimuksia. Lähes poikkeuksetta ilmaisen pelirahan hyväksyminen sitouttaa pelaajan tallettamat rahat nettikasinoon niin, ettei hän voi niitä siirtää takaisin itselleen, ellei hän pelaa vaatimusten mukaisesti. Joissakin nettikasinoissa myös saatu bonusraha pitää kierrättää eli esimerkiksi 100 euron talletus käyttäen ilmaista pelirahaa 200 %:n bonuksella, sitoo pelaajan rahat nettikasinolle niin kauaksi aikaa, kunnes hän on pelannut vähintään 300 € saldon vaaditun kierrätysvaatimuksen verran. Jos kierrätysvaatimus on 40 kertaa talletuksen ja bonuksen yhteissumma, tulisi pelaajan pelata 100 euron sijoitusta vastaan 12 000 eurolla, ennen kuin hän voisi kotiuttaa rahaa nettikasinolta takaisin itselleen.


title: Nettikasino

text: Bonuksista saadut voitot täytyy kierrättää kasinolla määrätyn summan verran. Kierrätysvaatimus on useimmiten 20–60 kertainen ja niitä voidaan laskea joko ainoastaan bonusta nähden tai myös talletus mukaan lukien. Koska kasinon kierrätysvaatimus on niin iso, pelaaja voi monesti hävitä voittonsa ennen kuin niitä voi kotiuttaa ulos. Kasino rajoittaa myös missä peleissä bonusta voi kierrättää ja missä ei. Monilla kasinoilla esimerkiksi ruletissa ei voi bonusta kierrättää.


title: Nettikasino

text: Kasinobonuksen kierrättämiseen löytyy erilaisia ehtoja. Joitakin kolikkopelejä ei lasketa ollenkaan mukaan kierrätykseen johtuen siitä että pelissä on korkeat palautumisprosentit.


title: Nettikasino

text: Bonusten kierrättäminen alkaa useimmilla netissä toimivilla kasinoilla heti kun pelaaja on lunastanut bonuksen, yleensä talletuksen jälkeen. Vuosien 2016 ja 2017 aikana on avautunut paljon nettikasinoita, joissa pelaaja pystyy kotiuttamaan oman talletuksen milloin tahansa. Tällaista bonusta kutsutaan nimellä "ei kiinnittyvä" bonus. Jos pelaaja voittaa pelatessaan omalla talletuksella, eikä hän aloita pelaamaan bonusrahaa, ei myöskään kierrätysvaatimus aktivoidu ja pelaaja pystyy nostamaan talletuksen ja voitot heti omalle tililleen. Jos pelaaja häviää oman talletuksen, alkaa kierrätysvaatimus ja pelaajan tulee täyttää se nettikasinon sääntöjen mukaisesti.


title: Nettikasino

text: Kasinopelien progressiiviset päävoitot toimivat niin, että aina kun pelaaja pelaa tiettyä kasinopeliä, osa hänen häviämistään rahoista siirretään pelin päävoittoon. Näin ollen päävoiton potti kasvaa niin kauan kunnes joku voittaa sen. Päävoitot ovat kasvaneet moniin miljooniin euroihin. Maailman suurin internetissä voitettu potti on tällä hetkellä 17,879,645 €. Potti voitettiin 6.10.2015 Betwaylla ja voittaja oli englantilainen pelaaja.


title: Nettikasino

text: Live-kasinot ovat nettikasinoiden sisällä toimivia kasinoita, jotka netin välityksellä lähettävät livekuvaa oikeista jakajista pelaajan tietokoneelle. Tällä hetkellä livepelit rajoittuvat yleisimpiin kasinopeleihin kuten Ruletti, Blackjack ja Baccarat.


title: Nettikasino

text: Tunnettuja pelinvalmistajia nettikasinoille ovat NetEnt, Microgaming ja Play n Go. Useimmiten nettikasinot tarjoavat usean eri pelinvalmistajan pelejä jonka myötä pelaajat voivat pelata samoja kasinopelejä monella eri nettikasinolla. Pelinvalmistajat julkaisevat uusia pelejä jatkuvasti. On yleistä, että nettikasinot tarjoavat ilmaiskierroksia uuden pelin julkaisun yhteydessä. Tunnettuja pelejä ovat mm. Mega Fortune (NetEnt), Starburst (NetEnt) ja Immortal Romance (Microgaming).


title: Camilla Läckberg

text: Jean Edith Camilla Läckberg Eriksson (s. 30. elokuuta 1974) on ruotsalainen rikoskirjailija. Hän kirjoittaa Fjällbackaan sijoittuvia rikosromaaneja, joiden päähenkilöitä ovat kirjailija Erica Falck ja poliisi Patrik Hedström. Hänen kirjojansa on käännetty 37 eri kielelle. Myös Suomessa on esitetty hänen teoksiinsa pohjautuvia "Fjällbackamorden" tv-elokuvia.


title: Camilla Läckberg

text: Läckberg on ollut perustamassa Nobel-palkinnolle kilpailijaa, jonka jakaa Uusi akatemia, Den Nya Akademien, johon on liittynyt noin sata kulttuurialojen edustajaa. Palkinto jaetaan 10. joulukuuta, kuten Nobelin kirjallisuuspalkintokin on jaettu.


title: Camilla Läckberg

text: Läckberg on ollut naimisissa kolme kertaa. Ensimmäisestä miehestään muusikko Micke Erikssonista, jonka kanssa hänellä on kaksi lasta, Wille-niminen poika ja Meja-niminen tytär, hän erosi vuonna 2007.


title: Camilla Läckberg

text: Hänen toinen miehensä vuosina 2010–2014 oli Martin Melin, jonka kanssa hänellä on vuonna 2009 syntynyt Charlie-niminen poika.


title: Camilla Läckberg

text: Läckbergin uusin mies on häntä 12 vuotta nuorempi vapaaottelija Simon Sköld, jonka kanssa hänellä on vuonna 2016 syntynyt Polly-niminen tytär. He avioituivat kesäkuussa 2017.


title: Moshulu

text: Moshulu on vuonna 1904 rakennettu purjelaiva, joka oli Eriksonien purjelaivaston suurin nelimastoparkki. Aluksen nimi oli aluksi "Kurt". Erikson osti teräsparkki "Moshulun" vuonna 1935 ja käytti sitä vehnän kuljetukseen Australiasta. Alus oli vuosina 1961-1970 Suomen valtion omistuksessa. Se on nähtävissä Philadelphiassa.


title: Jaakko ja Eerik Eriksson

text: Jaakko (1689–1739), kornetti, ja Eerik Eriksson (1695–1761), kersantti, olivat veljeksiä ja uskonnollisen liikkeen johtajia. Sotapalveluksesta isonvihan jälkeen erottuaan he asettuivat asumaan Kälviälle, josta he olivat kotoisin. Mystisseparatistisen herätyksen kannattajina he suhtautuivat kirkkoon kriittisesti ja eristäytyivät siitä. Herätteinään heillä olivat muun muassa Gottfrid Arnoldin, Jakob Böhmen ja John Pordagen kirjoitukset, vaikkakin he säilyttivät joitakin luterilaisen kirkon oppeja. Heidän kannattajansa olivat lähinnä Kälviällä ja lähiympäristössä. Heitä vastaan tehtiin vuonna 1724 valitus ja nostettiin syyte, että he halveksivat kirkon järjestystä ja oppia. Heidät tuomittiin kannattajineen maanpakoon, ja he lähtivät Tanskan kautta Amsterdamiin mutta päätyivät lopulta 1745 Eerik Eriksonin johtamina Ruotsiin Tukholman saaristoon Värmdöhön Skevikin taloon. Ruotsissa heitä on siksi kutsuttu skevikiläisiksi. Veljesten poistuttua Suomesta uskonliikkeen huomattavimpia edustajia Pohjanmaalla oli siellä sotilaana toiminut Gustaf Gisselkors.


title: Vapautettu rakastaja

text: Vapautettu rakastaja () on "Mustan tikarin veljeskunta" -kirjasarjan yhdeksäs osa, jonka on kirjoittanut J. R. Ward (eli Jessica Bird). Kirja julkaistiin englanniksi vuonna 2011, ja se ilmestyi suomeksi 2012. Kirja kertoo Paynen ja Manuel Manellon tarinan.


title: Vapautettu rakastaja

text: Kirjurineitsyen pyhäköstä ihmisten maailmaan tullut Payne on hengenvaarassa selkänikaman murtuman vuoksi eikä hän ehkä koskaan pysty enää kävelemään. Ajatus halvaantumisesta on raskas naaraalle, joka rakastaa taistelemista. Vampyyrit ovat toivottomia, joten paikalle hälytetään kirurgi ihmisten maailmasta Manuel Manello, Jane Whitcombin entinen kollega, joka kuuluu Caldwellin parhaimmistoon. Manny ja Payne eivät tienneet mitä odottaa, mutta pian kaksikon välillä alkaa räiskyä. Paynen veljellä Vishousilla on omat haamunsa taakkanaan. Lisäksi hänellä ja hänen shellanillaan Janella on selvittettäviä asioita keskenään. Samaan aikaan vanhassa maassa asustellut vampyyrisoturi Xcor ilmestyy Caldwelliin sotureidensa kanssa. Xcor kantaa edelleen kaunaa vampyyrille, joka surmasi aikoja sitten "Bloodletterin". Qhuinnin ja Blayn välinen draama jatkuu.


title: Puuvillatehtaitten Myyntikonttori

text:
Puuvillatehtaitten Myyntikonttori Oy eli PMK oli suomalaisten puuvillaa jalostavien tehtaiden yhteinen markkinointiyhtiö, joka toimi vuodesta 1932 vuoteen 1975. Kirjainlyhennettä PMK käytettiin myös monien yhtiön markkinoimien suomalaisten puuvillakangastuotteiden tuotemerkkinä.
1910-luvun lopulla Tampereen tekstiilitehtaat kärsivät ensimmäisen maailmansodan ja Tampereen valtauksen aiheuttamasta puuvillapulasta. Jo 1905 suomalaiset tekstiiliyritykset olivat aloittaneet yhteistyön kilpailussa tuontitekstiilejä vastaan. Sen pohjalta syntyi Helsinkiin vuonna 1932 Puuvillatehtaitten Myyntikonttori eli PMK, jonka perustajina olivat viisi suurta tekstiilitehdasta: Finlayson, Forssa Oy, Tampereen Pellava, Porin Puuvilla ja Vaasan puuvilla. Vuonna 1937 valmistui Tampereelle suuri keskusvarasto, ja myös myyntiorganisaatio siirtyi sinne Helsingistä.


title: Puuvillatehtaitten Myyntikonttori

text: Puuvillatehtaiden Myyntikonttori myi kaikenlaisia tekstiilitehtaiden tuotteita sisustuskankaista nenäliinoihin. PMK osallistui messuille, julkaisi myyntiä tukevaa markkinointiviestintämateriaalia kauppoihin ja toteutti isoja mainoskampanjoita. 1950-luvulta alkaen PMK julkaisi myös omaa Tilkku-Tiina-lehteä. Vuonna 1975 PMK:n toiminnan katsottiin käyneen tarpeettomaksi, ja kukin tehdas jatkoi markkinointia itsenäisesti.


title: Uudestisyntynyt rakastaja

text: Uudestisyntynyt rakastaja () on "Mustan tikarin veljeskunta" -kirjasarjan kymmenes osa, jonka on kirjoittanut J. R. Ward (eli Jessica Bird). Kirja julkaistiin englanniksi vuonna 2012, ja se ilmestyi suomeksi samana vuonna. Kirja kertoo Tohrmentin ja No'Onen tarinan.


title: Uudestisyntynyt rakastaja

text: Tohrment suree edelleen kuollutta shellaniaan, mutta langennut enkeli Lassiter haluaa Tohrmentin jatkavan eteenpäin. Tohr saa kuulla Wellsien olevan eräänlaisessa välitilassa, Haipun ja Dhunhdin välissä, ja uhkaa myös jäädä sinne, mikäli soturi jatkaa rypemistään surussa. Paynen palvelijana toiminut No'One kotiutuu samalla kovaa vauhtia veljeskunnan kartanoon ja haluaa olla avuksi taloustöissä, mistä doggenit ovat kauhistuneita. Tohrmentin ja naaraan tiet kohtaavat, ja pienin askelin he lähentyvät toisiaan. Tohrment yrittää auttaa Wellsien haipuun No'Onen avulla, mutta vasta lopussa hän tajuaa, mitä eteenpäin meneminen vaatii. Tohrment antaa kovia kokeneelle naaraalle uuden nimen, Autumn. Xcor juonii samaan aikaan Wrathin päänmenoksi. Sekä Xcor että Throe kohtaavat kauniin Laylan, johon molemmat soturit rakastuvat. Toinen heistä saisi vastakaikua, jos Laylalla olisi siihen mahdollisuus. Vihollisen kanssa veljeily ei kuitenkaan ole sallittua. Johnin ja Xhexin suhteessa on suuria ongelmia.


title: Jorma Erkama

text: Jorma Erkama, vuoteen 1929 Berkán (11. tammikuuta 1912 Mikkeli – 31. heinäkuuta 1986) oli suomalainen biokemisti.


title: Jorma Erkama

text: Jorma Erkaman vanhemmat olivat Kaarlo August Erkama ja Lovisa (Lulu) Paavolainen ja puoliso vuodesta 1944 Tellervo Jortikka. Ylioppilaaksi Erkama tuli 1929 ja valmistui filosofian kandidaatiksi 1934, diplomi-insinööriksi 1938 ja filosofian lisensiaatiksi 1947. Filosofian tohtoriksi hän väitteli 1949. Erkama toimi Teknillisen korkeakoulun tutkimusassistenttina 1935–1936 ja 1938 ja Kemiantutkimussäätiön laboratorioassistenttina 1940–1948. Helsingin yliopiston dosentti hän oli vuodesta 1948. Helsingin yliopiston professori Erkama oli 1950–1975.


title: Mustan tikarin veljeskunta: Sisäpiirin tietoa

text: Mustan tikarin veljeskunta: sisäpiirin tietoa () on "Mustan tikarin veljeskunta" -kirjasarjan käsikirja, jonka on kirjoittanut J. R. Ward (eli Jessica Bird). Kirja julkaistiin englanniksi vuonna 2008, ja se ilmestyi suomeksi vuonna 2013.


text: Käsikirja on julkaistu Varjeltu rakastaja -kirjan jälkeen, joten se spoilaa kuutta ensimmäistä kirjaa. Kirjasta löytyy muun muassa hauskoja veljien haastatteluja, Wardin mietteitä kirjojen kirjoittamisesta, speksit kuudesta ensimmäisestä kirjasta, parhaita lainauksia, poistettuja kohtauksia sekä novelli nimeltään Father Mine, joka kertoo Bellasta ja Zsadistista.


title: Kölnin joulumarkkinat

text: Kölnin joulumarkkinat on perinteinen joulunalusajan tapahtuma Kölnissä Saksassa. Markkinoilla myydään paikallisia käsiteollisuustuotteita ja joulukoristeita ja lauletaan joululauluja.


title: Kölnin joulumarkkinat

text: Kölnin joulumarkkinoilla kävi vuonna 2008 yli neljä miljoonaa kävijää.


title: Kölnin joulumarkkinat

text: Markkinapaikoista vanhin on Enkelimarkkinat Neumarktissa kaupungin keskustassa. Muita markkinapaikkoja ovat katedraalin tienoo, satama ja Alter Markt kaupungintaloa vastapäätä sekä Rudolfplatzin satumarkkinat.


title: Isak Ervast

text: Isak Ervast (27. maaliskuuta 1700 Kemi – 22. helmikuuta 1757 Kemi) oli suomalainen kirkkoherra ja hartauskirjailija.


title: Isak Ervast

text: Ervastin vanhemmat olivat Pudasjärven kirkkoherra Bertil Ervast (1674–1737) ja Barbro Remahl. Hän pääsi ylioppilaaksi Uppsalassa 1720 ja Turussa 1724. Ervast vihittiin papiksi Turun hiippakunnassa 1727.


title: Isak Ervast

text: Ervast toimi Pohjalaisen osakunnan kuraattorina 1727–1728, Turun läänin jalkaväkirykmentin pataljoonansaarnaajana vuodesta 1727 sekä rykmentinpastorina 1731 ja samalla Turun ruotsalaisen seurakunnan 2. kappalaisena vuodesta 1733. Viimeksi Ervast oli Kemin kirkkoherrana vuodesta 1741. Hän oli myös lääninrovasti ja toimi puhujana pappeinkokouksessa Turussa 1735.


title: Isak Ervast

text: Ervast kuoli lääninrovastina ollessaan jouduttuaan tarkastusmatkallaan vauhkoutuneen poron yliajamaksi.